Яманда ўғирланган ўзбекистонлик шифокор ҳукумат томонидан озод қилинди - Darakchi\nЯманда ўғирланган ўзбекистонлик шифокор ҳукумат томонидан озод қилинди\nЖАМИЯТ 22.04.2014, 12:28\nЯман ҳукумати ўтган ҳафта мамлакатнинг Мариб вилоятида қуролланган шахслар томонидан ўғирлаб кетилган ўзбекистонлик шифокорни озод қилишга муваффақ бўлди, дея хабар беради РИА Новости.\nАгентликка маҳаллий ҳукумат вакилининг хабар беришича, воситачилар ўғрилар билан шифокорни озод қилиш келишувига эришишга муваффақ бўлганлар.\n“У воситачилар томонидан Марибга олиб келиниб, бу ерда маҳаллий маъмурият вакиллари томонидан кутиб олинган”, – дея хабар беради агентлик манбаси. Айни вақтда, шифокор учун товон пули тўланган ёки тўланмаганлигига аниқлик киритилмаган.\nЭслатиб ўтамиз, 2011 йилдан кейин Яманда тинчликпарвар ҳукумат алмашганидан кейин беқарор вазият сақланиб қолмоқда. Ҳукумат томонидан вазиятни барқарорлаштиришга қаратилган чоралар кўрилишига қарамасдан, мамлакат жанубида «Ал-Қоида» жангариларининг террористик актлари тинмаяпти. Улар мунтазам равишда Яманнинг нефть ва газ объектларига ҳужум қилишмоқда. Ушбу ҳужумлар Яман ғазнасига бир неча миллиард доллар зарар етказди.\n13 апрель куни қуролланган гуруҳ Мариб шаҳридаги шифохоналардан бирида ишлаётган хорижлик шифокорни ўғирлаб кетгани ҳақида хабар қилинган эди. Унга кўра, ҳарбийча кийинган номаълум шахслар шифокорни Toyota автомобилига солган ҳолда номаълум йўналишда олиб кетганлар. Яман ички ишлар вазирлиги маълумотларига кўра, шифокор Ўзбекистон фуқароси бўлган.


Украина парламенти – Верховний Рада депутатларининг кўпчилиги Бош вазир Виктор Янукович ҳукумати истеъфоси учун овоз берди.\n01 июл 2022, Тошкент вақти: 03:21\nПарламент зудлик билан янги ҳукумат тузишни мамлакат президентига тавсия қилди.\nАввалроқ Украина президенти Леонид Кучма президентлик сайлови натижаларини бекор қилиш ва янги сайлов ўтказиш таклифини билдирган эди.\nКучманинг фикрича, қонунга биноан сайловнинг учинчи босқичини ўтказиш мумкин эмас.\n"Ҳар қандай қайта овоз бериш масҳарабозлик бўлган бўлур эди. Буни бошқача аташ мумкин эмас. Мен воқеалар ривожининг бундай вариантини ҳеч қачон қувватламайман, " - деди Леонид Кучма.\nМухолифат тарафдорлари ҳукумат ва Верховний Рада биноларини яна қуршовга олди.\nОлий суд мухолифатнинг президентлик сайлови жараёнида йўл қўйилган қонунбузарликлар тўғрисидаги шикоят аризасини кўриб чиқмоқда.


Нархлар ошиши бўйича Ўзбекистон постсовет ҳудудида биринчиликда\n20 октябр 2020, Тошкент вақти: 14:21\nЎзбекистон 2018 йилнинг январида нарх ўсиши борасида собиқ Совет иттифоқи республиклари орасида биринчи учликдан жой олди.\nБеларуснинг "БелаПАН" ахборот агентлиги постсовет давлатлари миллий статистика маълумотларини таҳлил қилгани ортидан хабар тарқатди.\nЯнварь ойида нарх 2,7 фоизгача кўтарилган давлатлар Арманистон ва Ўзбекистондир. Учинчи ўринда 1,5 фоизлик кўрсаткич билан Украина бормоқда.\nБеларусда нарх 0,8 фоизга, Грузия, Қозоғистон ва Қирғизистонда 0,6 фоизга, Молдова, Тожикистон ва Эстонияда 0,4 фоизга, Литва ва Россияда 0,3 фоизга қимматлаган.\nТаҳлил натижалари январь ойида Озарбайжон ва Латвияда нархлар ўзгармаганини кўрсатган. Туркманистонда эса бу борада ҳеч қандай маълумот йўқ.\nАввалроқ Ўзбекистон Давлат статистика қўмитаси январь ойида нарх-наво умуман олганда 2,7 фоизга қимматлаганини билдирган. Жумладан, гўшт 2,2 фоизга, туҳум 4,2 фоизга, бодринг 6,2 фоизга, помидор 10,4 фоизга, картошка 4,5 фоизга, олма 12,8 фоизга қимматлаган.


Қирғизистонда Терек-Сай қишлоғи яқинидаги конни кенгайтириш учун 62 та уй бузилиши мумкин\n24 июнь куни Қирғизистон Республикасининг Жалолобод вилояти Чотқол тумани Терек-Сай қишлоғига 62 хонадон нархларини белгилаш учун мустақил баҳолаш комиссияси юборилади.\n«Эти Бакир Терексай» МЧЖ матбуот хизматининг хабар беришича, 2021 йил бошида компания 62 та уй эгаларига коннинг ишлаш муддатини узайтириш мақсадида кўчмас мулкларини сотиб олишни таклиф қилган. Кейинчалик ҳукумат қарори билан ерларни бегоналаштириш бўйича комиссия тузилди, у ушбу уйларни кўчириш тўғрисида қарор қабул қилади.\nВазиятдан чиқишнинг учта варианти кўриб чиқилаётганлиги таъкидланди: мустақил экспертларнинг қонунчиликка мувофиқ баҳолари асосида товон пули тўлаш, алоҳида ер участкасини ажратиш ёки ушбу икки қарорнинг комбинацияси. «Ҳукумат комиссиясининг якуний қарорига биноан, Эти Бакир Терексай танланган дастурни амалга оширишни молиялаштиради», — дея компания ишонтирди ва ер, уй-жой сотиб олиш ихтиёрий равишда ҳамда мажбурловсиз амалга оширилишини эслатиб ўтди.\nХабарларга кўра, маҳаллий аҳоли учун баҳоловчиларнинг маслаҳати бепул бўлади.\nЭслатиб ўтамиз, «Эти Бакир Терексай» МЧЖ «Қирғизалтын» ОАЖ (25% улуш) ва «Терек», “Тереккан” ҳамда “Перевалное” конларини ўзлаштираётган Туркиянинг «Эти Бакир» (75% улуш) қўшма корхонаси. Бугунги кунда компанияда 646 киши ишлайди, улардан 90% маҳаллий аҳоли.


Шавкат Мирзиёев «Сардоба» сув омборини куриш нега керак булгани хакида гапирди – КУН УЗ\nГлавная / Сиёсат / Шавкат Мирзиёев «Сардоба» сув омборини куриш нега керак булгани хакида гапирди\n2 weeks ago\tСиёсат Comments Off on Шавкат Мирзиёев «Сардоба» сув омборини куриш нега керак булгани хакида гапирди 38 Показы\n15 май куни президент Шавкат Мирзиёев «Сардоба» сув омборидаги техноген офатдан талафот курган Сардоба, Околтин ва Мирзаобод туманларида булиб, ахоли билан мулокот килди. Давлат рахбари сардобаликлар билан учрашувда сув омборининг худуд учун ахамияти масаласига тухталди.\n«Албатта, кимдир савол бериши мумкин: шу сув омбори керакмиди-йукмиди? Бунака саволлар хозир хам куп.\nНима учун Сирдарё ва Жиззах вилоятлари ривожланишда ортда колган? Сув булмагани учун. Дехкон одам билади, пахтага 5-6 марта сув бериш керак. Нимага бошка жойларда 40-70 центнер хосил олинарди-ю, бу ерда 15 центнер? Чунки икки марта хам сув бера олмасдик-да.\nИккинчидан, бирон марта такрорий экин эка олармидик? Сув йук эди-ку. Шунинг учун 2010 йилда тугри хулосага келинган», – деди президент.\nШавкат Мирзиёев техноген офатни тахлил этиш учун Франция, Туркия ва Россия каби мамлакатлардан дунёнинг етакчи экспертлари таклиф этилиши ва улар вокеага холисона бахо беришини маълум килди.\nДавлат рахбари «Сардоба» сув омборини тиклашда ундан келгусида кандай фойдаланилиши ва бундай ходиса такрорланмаслиги хисобга олинишини кайд этди.\n«Сирдарё ва Жиззах вилоятларини ривожлантириш нуктайи назаридан – чорвага хам, экинларга хам, парранда, баликларга хам сув керак. Бу тугри карор булган. Лекин шундай талафот булди, [энди] келажакда хар бир килган ишимизни янада пишикрок, пухтарок, мукаммал килишимиз керак», – деди Шавкат Мирзиёев.\nЭслатиб утамиз, мазкур сув омборининг курилиш ишлари 2010 йилда бошланиб, 2017 йилда якунига етказилган эди.\n4 киши халок булиб, бир киши бедарак йуколишига сабаб булган фожиа юзасидан жиноят иши очилган. Тергов харакатларини ДХХ органлари утказмокда. Хозирга кадар дастлабки гумонланувчилар ёки сув омборининг бузилган 6-пикет деворини курган курилиш ташкилоти номи очиклангани йук.


Мулкка эгалик қилишда ўзига хос меъёрий талаблар ва мажбуриятлар борлигини биласизми? | BETAKROR BUXORO!\nIyun 11, 2019 0\nМулкка эгалик қилишда ўзига хос меъёрий талаблар ва мажбуриятлар борлигини биласизми?\nPosted by:Администратор onIyun 11, 2019\nБухоро вилоятида ишлаб чиқариш майдонларидан фойдаланиш самарадорлигини ошириш мақсадида аввал хусусийлаштирилган қурилиши тугалланмаган объектлар ва фойдаланилмаётган ишлаб чиқариш майдонларини хўжалик фаолиятига жалб этишга алоҳида эътибор қаратилмоқда.\nХабарингиз бор республикамизнинг барча ҳудудларида мавжуд қурилиши тугалланмаган объектлар ва фойдланилмаётган ишлаб чиқариш майдонларини хатловдан ўтказиш ҳамда аниқлаш бўйича Идоралараро комиссиялар тузилган.\nУшбу комиссия ишчи гуруҳлари томонидан вилоятимиз ҳудудидаги 3209 та объект хатловдан ўтказилган. Шу билан бирга, бўш турган аввал хусусийлаштирилган объект негизида инвестиция лойиҳасини амалга ошириш таклифини билдирмаган 1226 та мулкдорнинг рўйхати солиқ органларига тақдим этилиб, уларга нисбатан солиқларни оширилган ставкалар бўйича ҳисоблаш чоралари кўрилди.\nАниқроғи, вилоятдаги 1000 дан ортиқ корхонага мол-мулк ва ер солиқлари 2 карра, 41 та корхонага 5 карра миқдорда ва 6 та корхонага 10 карра миқдорда жами 10 миллиард сўм қўшимча солиқлар ҳисобланган. Тадбиркорлардан бугунги кунда ташаббускорлик талаб этилар экан, мулкдан унумли фойдаланиш ва самарали натижаларга эришиш уларнинг ўз меҳнатларига боғлиқлиги шубҳасиздир.\nЯширмаймиз бугун вилоятимизда ташаббускор тадбиркорларимиз орасида берилган имкониятдан унумли фойдаланиш ўрнига бир неча йиллардан буён ўзига тегишли бино ва иншоотларидан самарали фойдаланмасдан келаётганлар ҳам йўқ эмас.\nКези келганда айтиш керак, вилоят давлат солиқ хизмати ходимлари жойларда тадбиркорларга Президентимизнинг 2018 йил 4 сентябрдаги «Ишлаб чиқариш майдонларидан фойдаланиш самарадорлигини оширишга доир қўшимча чора-тадбирлар тўғрисида»ги ПҚ-3928-сон қарорига мувофиқ фойдаланилмаётган объектлар мулкдорлари – яъни, юридик шахслар\n• мол-мулк ва ер солиқларини дастлаб 2 карра миқдорда,\n• ушбу ҳолат давом этса 6 ой ўтгандан сўнг – 5 карра,\n• 12 ой ўтгандан сўнг ва кейинчалик – ўрнатилган ставкага нисбатан 10 карра миқдорда тўлашга ўтказиладилар.\n• қонунчиликка мувофиқ тақдим этилган солиқ имтиёзлари ва преференциялар амал қилиши тўхтатилади.\n– Когон шаҳрида фаолият олиб ораётган “Муҳаррам” хусусий корхонасига ҳам таъсирчан солиқ чоралари қўлланиладиган бўлди, дейди Когон шаҳар ДСИ масъул ходими Суръат Бозоров. – Аниқроғи, “Муҳаррам” хусусий корхонасига Идоралараро комиссияси томонидан объектдан самарали фойдаланиш бўйича таклифларни тақдим этиш ҳақида юборилган сўровномага мулкдор 2 ойлик муддатда «йўл харитаси» кўринишида унга жавоб бериши керак эди. Афсуски, корхона раҳбари қонун турткисини кутгандек, фойдаланилмаётган объект фаолиятини тиклашнинг аниқ муддатлари ва молиялаштириш манбаларини кўрсатмаган. Натижада, ушбу корхона мол-мулк ва ер солиқларини 2 карра миқдорда тўлашга ўтказилган.\nТадбиркор Азиз Калонов ҳам Когон шаҳар марказидаги 3 сотихли майдонда савдо мажмуаси биносини қуриш ишларини бошлаганига бир неча йил бўлди. Ачинарлиси, ушбу ҳудуд кўп йиллардан буён қаровсиз аҳволда бўлгани ва самарасиз фойдаланилаётгани учун жорий йилнинг март ойидан бошлаб тадбиркор мол-мулк ва ер солиқларини 2 карра миқдорда тўлаб келмоқда. Давлат солиқ хизмати ходимлари куни-кеча ушбу тадбиркор билан учрашиб, унга белгиланган муддатда ушбу бинони ишга тушириш лозимлиги эслатиб ўтилди. Акс ҳолда мулкдор мол-мулк ва ер солиқларини 5 карра миқдорда тўлашга ўтказилади.\nКогон тумани “Туткунда” маҳалла фуқаролар йиғини ҳудудидаги “Когон раво йўли” масъулияти чекланган жамияти 3 сотихдан кўпроқ майдонга эгалик қилади. Аммо, аниқланган далиллар, кузатиш ва таҳлиллар натижаси ҳар қандай кишини ҳайрон қолдириши табиий. Сабаби, мулкдор ўз мулкига бефарқлигидир? Ачинарлиси, унга жорий йил март ойидан қўлланилган солиқ чоралари ҳам таъсир қилмаяпти.\nТўғриси, давлатимиз томонидан мулкдорларга катта имтиёзлар берилаётган, шарт-шароитлар яратилаётган бир пайтда “Когон равон йўли” масъулияти чекланган жамияти раҳбарларининг мулкдан тўғри ва керакли мақсадларда фойдаланиш, ўз оиласи ҳамда халқимиз турмушини янада фаровон этишга ҳисса қўшиш ўрнига ўзибўларчиликка йўл қўйишларини тушуна олмадик.\nАхир бино-иншоотдан фойдаланишни эплай олмаганлар уни қўлидан иш келадиганларга сотиб юборса яхши эмасми?\nУшбу ҳудуддаги “Турон қурилиш монтаж” масъулияти чекланган жамияти раҳбари қонун туркисидан тўғри хулоса чиқарса фойдадан холи бўлмасди. Негаки, бу кетишда яъни, корхона ҳудудидан самарасиз фойдаланиш давом эттириллиши оқибатида ушбу мулкдор ҳам солиқларни 5 карра миқдорда тўлашга мажбур бўлиши тайин.\nКогон туманидаги “Автолен” масъулияти чекланган жамиятининг 1 гектардан ортиқроқ бўш турган ер майдони Идоралараро комиссиясининг хатловидан сўнг ушбу бўш турган ва самарали фойдаланилмаётган объект деб топилган. Бу ҳақда тадбиркорга белгиланган тартибда огоҳлантириш ҳам берилган.\nДавлат солиқ хизмати ходимлари тадбиркорга фурсатни бой бермай, ушбу ҳудуддан самарали фойдаланишни йўлга қўйиш учун керакли маслаҳатларни бердилар.\n– Давлат солиқ хизмати ходимлари менга эгалигимдаги бўш турган ер майдонидан самарали фодаланишни йўлга қўйишим зарурлигини акс ҳолда ортиқча чиқимга қолиб, солиқларни орттирилган ставкада тўлашимни тушунтиришди, – дейди “Автолен” масъулияти чекланган жамияти раҳбари Элёр Эргашев. – Албатта режаларимиз бор. Эронлик инвесторлар билан ушбу ҳудудда ишлаб чиқариш объектини барпо этиш ва уни ишга туширишни кўзлаб турган эдик. Энди шу ишларни тезлаштирсам бундан ўзимга ҳам, давлатга наф тегарди.\nГап бўш турган ер майдонлари ҳақида борар экан, яширмаймиз кўплаб жойларда айрим фуқароларнинг якка тартибда уй-жой қуриш учун берилган ер майдонлари ҳам қаровсиз ҳолатда ётибди.\nНаҳотки, улар қаровсиз ерларнинг уволи тутишидан чўчишмаса. Ҳолбуки, кексаларимиз “нимани хор қилсанг, ўшанга зор бўласан” деб бекорга айтишмаган.\nАйни вақтда вилоятимизнинг барча ҳудудларида ерга муносабат, ундан тўғри фойдаланишга бўлган эътибор ўзгарган.\nЛекин бу ҳаракатлар ҳамма жойда ҳам бир хил эмас.\nБухоро шаҳрининг “Мохи-хосса” маҳалла фуқаролар йиғини ҳудудида уч ярим мингдан зиёд аҳоли истиқомат қилади. Эътиборлиси, уларнинг аксарияти якка тартибда уй-жой қуриш учун берилган ер майдонларига эга.\nБу ердаги қулайликлар бошқа ҳудудларда деярли йўқ. Аммо мазкур аҳоли пунктидаги қаровсиз ерларни кўриб, фойдаланилмай турган ерларнинг уволи тутмайдими, деб юборгингиз келади.\nМаҳалла фуқаролар йиғини раисининг билдиришича, фуқаролар Бахтиёр Зарипов, Муяссар Салоҳиддинова ва Муборак Ҳамроеваларга 2009 йилда Бухоро шаҳар ҳокимлиги томонидан якка тартибда уй-жой қуриш учун берилган эди. Аммо шунча вақт ўтганига қарамай, бу ерда қурилиш ишлари амалга оширилмаган.\nАчинарлиси шундаки, ерга эгалик қилаётганларнинг эътиборсизлиги туфайли қаровсиз ерлар чиқиндихонага айланган.\n– Ушбу фуқаролар Ўзбекистон Республикаси Вазирлар Маҳкамасининг 2006 йил 30 декабрдаги “Якка тартибдаги уй-жой қурилиши тўғрисидаги низомни тасдиқлаш ҳақида”ги 272-сонли Қарорига мувофиқ, якка тартибда уй-жой қуриш учун берилган ер участкасини берилган кундан бошлаб уч йил мобайнида ўзлаштиришни бошлашга, қабул қилиш комиссиясининг далолатномаси туман (шаҳар) ҳокимининг қарори билан тасдиқлангандан кейин бир ой мобайнида уй-жойга бўлган мулк ҳуқуқини давлат рўйхатидан ўтказиш учун Бухоро шаҳри ер тузиш ва кўчмас мулк кадастри давлат корхонасига мурожаат қилишлари шарт эди, – дейди Бухоро вилояти ДСБ масъул ходими Наврўз Сайидов.\nМаҳалладаги эски қабристон ҳудудида ўзбошимчалик билан иморат қуришни бошлаган фуқаро Ҳамро Намозовнинг ҳатти-ҳаракатларини ҳеч нарса билан изоҳлаб бўлмайди.\nБизни ажаблантиргани наҳотки фуқаро Ҳамро Намозов ушбу ҳудуд уй-жой қуриш учун ажратилмаганлигини ҳамда бунга зарур рухсатномани олмасдан ёхуд шаҳарсозлик нормалари ва қоидаларини писанд қилмай тикланган уй-жойлар, иморатлар ва иншоотлар ўзбошимчалик билан қурилганлини билмаса.\nНачора, жисмоний шахслар томонидан ўзбошимчалик билан иморат қуриш масалалари бўйича пайдо бўладиган низолар қонун ҳужжатларига мувофиқ кўриб чиқилади.\nТадбир кунида давлат солиқ хизмати ходимлари мазкур ер участкалари эгалари ва маҳалла фуқаролар йиғини масъулларига ердан фойдаланиш тартиби ҳамда мол-мулк ва ер солиғини тўлаш тартиби тушунтирилди.\nЭслатиб ўтамиз, Солиқ кодексининг 38-моддасига мувофиқ, Давлат солиқ хизмати органи солиқ даври тугаганидан кейин беш йил ичида солиқлар ва бошқа мажбурий тўловларни ҳисоблаши ёки уларнинг ҳисобланган суммасини қайта кўриб чиқиши мумкин.\nБундан ташқари, Солиқ кодексининг 121-моддасига мувофиқ ер участкаларидан ҳужжатларсиз ёхуд ер участкасига бўлган ҳуқуқни тасдиқловчи ҳужжатларда кўрсатилганидан каттароқ ҳажмда фойдаланиш ер солиғининг суммасига эквивалент миқдорда:\nюридик шахсларга — тўрт баравари миқдорида;\nжисмоний шахсларга — уч баравари миқдорида жарима солишга сабаб бўлади.\nЎрганишлар давомида давлат солиқ хизмати ходимлари жисмоний ва юридик шахсларга тегишли бўлган ер учаскалари ва кўчмас мулк объектлари тўғрисидаги маълумотларни солиқ базасига киритдилар.\nХулоса ўрнида айтиш керакки, ҳар бир шахс, ҳоҳ у оддий фуқаро бўлсин ёки тадбиркор ҳукуматимиз томонидан берилган имкониятдан фойдаланиб, эгалик қилиб келаётган уй жой ва бошқа иморат қуриш, шунингдек, мулкка эгалик қилишда ўзига хос меъёрий талаблар ва мажбуриятлари борлигини билиши шарт ва зарурдир.\nБунда юқорида таъкидлаганимиздек, ер умуммиллий бойликдир, ундан оқилона фойдаланиш зарур ва у давлат муҳофазасидадир.\nШундай экан, ўзимиз ва юртдошларимизнинг фаровон турмуши мол-мулк ва ер майдонларидан самарали фойдаланишимизга боғлиқ эканлигини унутмайлик.\nБухоро вилояти ДСБ\nЖамоатчилик билан алоқалар ва\nҳуқуқий ахборот шўъбаси бошлиғи Баҳодир Файзиев.


Ташкент, Узбекистан (UzDaily.uz) – Жаҳон банкининг Директорлар кенгаши Фарғона водийси вилоятларида қишлоқ жойларда тадбиркорликни ривожлантириш учун 200 миллион доллар кредит беришни маъқуллади.\nSputniknews банк ваколатхонаси хабарига асосланиб маълум қилишича, кредитлар Андижон, Фарғона ва Наманган вилоятларида тадбиркорликни амалга ошириш учун техник кўмак кўрсатиш, қишлоқ хўжалик, озиқ-овқат маҳсулотларини қайта ишлаш ва туризм соҳаларидаги лойиҳаларни амалга оширишга йўналтирилади.\nМаълумот учун, Ўзбекистон 1995 йилдан буён Жаҳон банки аъзоси. Шу кунга қадар Жаҳон банки Ўзбекистонга 4 миллиард доллар миқдорида кредитлар ажратган. Ушбу кредитлар ҳисобидан 36та лойиҳа амалга оширилган.\nМанба: Ўзбекистон савдо – саноат палатаси расмий сайти.


ЎзА - Каримов Р.А. ва Астанов Т.Т.га нисбатан қўзғатилган жиноят иши хусусида\n23.04.2019 22:18:03 Чоп этиш версияси\nКаримов Р.А. ва Астанов Т.Т.га нисбатан қўзғатилган жиноят иши хусусида\nТошкент шаҳар ички ишлар Бош Бошқармаси томонидан фуқаролар 1975 йилда туғилган Каримов Рустамбек Абдурашидович ва 1971 йилда туғилган Астанов Тулкун Ташмурадовичга нисбатан тўпланган материаллар қонуний чора кўриш мақсадида Ўзбекистон Республикаси Давлат хавфсизлик хизматига тақдим этилди.\nМазкур материаллар ҳуқуқий баҳо бериш мақсадида ДХХнинг Тергов Бошқармаси томонидан ўрганиб чиқилди. Натижада Р.Каримов ва Т.Астановга тегишли мобил телефонлар хотираларида мамлакатимизда фаолияти таъқиқланган экстремистик ташкилотларга тегишли ва ақидапарастлик ғоялари билан йўғрилган ҳамда ақидапарастликни тарғиб қилувчи материаллар мавжудлиги аниқланди.\nР.Каримов ва Т.Астановнинг ҳаракатларида Ўзбекистон Республикаси Жиноят Кодексининг 244-1-моддаси 1-қисмида назарда тутилган жиноят таркиби мавжудлиги инобатга олиниб, уларга нисбатан жиноят иши қўзғатилди. Ўзбекистон Республикаси Жиноят-процессуал кодексининг 227-моддасига асосан мазкур шахслар ушланиб, ДХХ Тергов ҳибсхонасига жойлаштирилди.


04.08.2017 й. Етимларга ғамхўрлик – улуғ савоб\nМуҳтарам имом домла! Ҳар жума маърузасининг охирги 5-6 дақиқасини фиқҳий масаланинг баёнига ажратишингизни сўраймиз! Вақтларга риоя қилишингизни қатъий талаб қиламиз!\n3936 марта ўқилди\nДругие материалы в этой категории: « 28.07.2017 й. Оилада эрнинг мажбурияти\t11.08.2017 й. Ҳаж - бешинчи рукн »\nEtimlarga_gamxurlik-ulug_savob.pdf (2445 марта юклаб олинди)


Бугун футбол. "Қўқон-1912" - "Металлург" / CHAMPIONAT.asia\n21:55ОЧЛ. “Ал-Ҳилол” “Шаҳр Ходро” билан дуранг ўйнади ва муддатидан олдин кейинги босқичга чиқди (+жадвал) 12 21:45ОЧЛ. "Шабаб Ал Аҳли" - "Пахтакор". Асосий таркиблар маълум 26 21:40"Навбаҳор" - "Андижон" учрашувидаги хавфли вазиятларни томоша қилинг 3 21:36Анвар Бердиев: "Мураббий сифатида барча айбни ўз зиммамга оламан" 0 21:35Агент Жалолиддинов билан боғлиқ ҳолатга изоҳ берди 10 21:35АПЛ. “Челси” – “Ливерпуль”. 0:2 МАТНЛИ ТРАНСЛЯЦИЯ 98 21:32Алишер Шоғуломов: "Пуришкиндан кўра ёшларга имконият беришни маъқул кўрдик" 1 21:28"Бухоро" - "Локомотив" учрашувида урилган голлар ва хавфли вазиятларни томоша қилинг 0 21:16Olamsport: Шоҳжаҳон Эргашевнинг эртанги жанги бекор қилинди, Хамзат бир ойда учта жанг ўтказиши мумкин 0 21:07"Навбаҳор"нинг ғалабасиз серияси 7та ўйинга етди, жамоа охирги 4 ўйинда 1та гол урди 30 21:05Беларусь чемпионати. “Шахтёр” (Солигорск) мағлубиятга учради ва пешқадамликни БАТЭга топширди (+жадвал) 1 20:55Coca Cola Суперлига. "Навбаҳор" ўз майдонида "Андижон" билан дуранг ўйнади 128 20:50Хитой 1-лигаси. Бабаян жамоаси дуранг ўйнади, Тўхтахўжаев ҳаракат қилаётган “Шэньян Урбан” эса сафарда ғалаба қозонди (+жадвал) 4 20:25РПЛ. "Рубин" майдонида ғалаба қозонган "Спартак" иккинчи ўринга кўтарилди 11 20:20АПЛ. “Брайтон” сафарда “Ньюкасл”ни йирик ҳисобда енгди 1\nБугун футбол. "Қўқон-1912" - "Металлург"\nТеглар : "Қўқон-1912" Превью "Металлург"Суперлига\n"Қўқон-1912" ўз майдонида "Металлург"ни қабул қилади. Турнир жадвалида ушбу жамоалар ёнма-ён ўринларни эгаллаб туришибди. "Металлург" 24 очко билан 8-ўринда бораётган бўлса, "Қўқон-1912" 21 очко тўплаган ҳолда 9-ўринда боряпти. "Металлург"да тўплар нисбати 22-22, яъни ноль. "Қўқон-1912" эса гол уришдан кўра кўпроқ ўтказиб юборган, 24-35 (-11).\nБугунги беллашув қўқонликлар учун уйдаги 10-баҳс бўлади. Жамоа шу пайтгача учтадан ғалаба, дуранг ва мағлубият қайд этган. "Қўқон-1912" уй учрашувларида 12 очко жамғарган.\n"Металлург" учун бугунги баҳс сафардаги 11-чиси бўлади. Аввалги 10та ўйиннинг фақат биттасида ғалаба қозонган "Металлург" 5 марта дуранг ўйнаб, тўртта беллашувда имклониятни бой берган. Бекободликлар сафарда фақат "Насаф"ни мағлуб этишнинг уддасидан чиқишган.\nИккинчи даврани "Қўқон-1912" жуда яхши ўтказяпти. Хусусан жамоа қаторасига 5 ўйиндан бери ютқазгани йўқ: тўрт ғалаба ва бир дуранг. Бунинг устига қўқонликлар кетма-кет тўртта учрашувни уйда ўтказишди, бугунгиси бешинчиси бўлади.\n"Металлург" эса иккинчи даврани ўз имконияти даражасида ўтказяпти. Бу жамоа охирги учта ўйинда биттадан ғалаба, мағлубият ва дуранг қайд этди.\nБекободда кечган биринчи давра учрашувида "Металлург" 3:1 ҳисобида зафар қучганди. Қўқондаги охирги баҳсда эса ўтган йил майдон эгалари 2:1 ҳисобидаги ғалабани тантана қилишган.\nҚўқонда кечган охирги 5 ўйин\n2018. "Қўқон-1912" - "Металлург" 2:1\n2017. "Қўқон-1912" - "Металлург" 3:0\n2016. "Қўқон-1912" - "Металлург" 2:1\n2015. "Қўқон-1912" - "Металлург" 2:1\n2003. "Қўқон-1912" - "Металлург" 4:0\nКўриб турганингиздек, Қўқонда бўлиб ўтган охирги беш учрашувнинг ҳаммасида мезбонлар зафар қучган. "Металлург" ҳеч бир баҳсда биттадан кўп тўп кирита олмаган. Икки бор йирик ҳисоб қайд этилган ва уч марта 2:1 ҳисоби билан якун топган.\nАнвар Бердиев: "Мураббий сифатида барча айбни ўз зиммамга оламан" 0\n"Навбаҳор"нинг ғалабасиз серияси 7та ўйинга етди, жамоа охирги 4 ўйинда 1та гол урди 30


June 16, 2021\tLeave a comment 43 Views\nИмом Қудурийнинг тўлиқ исми Абул Ҳусайн Аҳмад ибн Абу Бакр Муҳаммад Ибн Аҳмад ибн Жаъфар ибн Ҳамадон Қудурий Ҳанафий Бағдодий бўлиб, Бағдоднинг Ҳанафий фақиҳларидан ҳисобланади. Бу улуғ олим ҳижрий 362-санада Бағдоднинг Қудура қишлоғида туғилгани боис “Қудурий” нисбати берилган. Баъзилар, у киши қозон ясаш ва қозон савдоси билан шуғуллангани учун шу нисбатни олган дейишади. Қозон ясаш бўйича моҳир уста бўлиши билан ...\nApril 5, 2021\tLeave a comment 96 Views\nIX–XII асрлар Марказий Осиёда илмфан ва маданият, айниқса, ислом илмлари тараққий қилган. Бу минтақадаги Бухоро, Самарқанд, Насаф (Қарши), Термиз, Хива, Шош (Тошкент) каби қадимий шаҳарлар ислом дунёсидаги илм-фан ва маданият марказлари сифатида машҳур бўлган. Жумладан, Шошдан ҳадис, фиқҳ каби ислом илмларида кўплаб таниқли олимлар етишиб чиққан. Бу ерда туғилиб, фаолият кўрсатган кўплаб буюк зотлар, олимлар «Шоший» нисбаси (нисбат) билан бутун ...\nMarch 25, 2021\tLeave a comment 126 Views\nMarch 25, 2021\tLeave a comment 69 Views\nJune 12, 2018\tLeave a comment 815 Views\nMay 15, 2018\tLeave a comment 976 Views\nApril 2, 2018\tLeave a comment 869 Views\nMarch 28, 2018\tLeave a comment 1,058 Views


toshkent.uz Toshkent.Uz - Чилонзор Тумани\nЧилонзор тумани (Бунёдкокор шоҳкўчаси, 50) - Т.даги маъмурий-ҳудудий бирлик. 1963 й. 4 янв.да ташкил қилинган. Т. зилзиласи(1966)дан кейин туманда қурилиш ишлари авж олди. Туман шаҳарнинг жан.-ғарбий қисмида жойлашган, Учтепа, Шайхонтоҳур, Яккасарой ва Т. вилоятининг Зангиота туманлари б-н чегарадош. Шим.да Оқтепа канали. шарқда Бўрижар канали, жан,-ғарбда Ўрта Осиё т.й. бўйлаб Тошкент автомобиль ҳалқа йўли ва Бўрижар каналигача давом этган. Майд. 2994 гектар, шу жумладан, кўкаламзорлаштирилган майд. 1,334 минг гектар. Аҳолиси 217,3 минг киши, асосан, ўзбеклар, руслар, шунингдек, татар, корейс, қозоқ ва б. миллат вакиллари яшайди (2009). Кўчалари 258 та, асосийлари - Бунёдкор шоҳкўчаси, Муқимий, Чўпонота, Гавҳар, Чилонзор, Кичик ҳалқа йўли, Лутфий, Қатортол. Ҳудудда Чилонзор Е, М, 1-10, 16-20, 20а мавзелари ва 49 та маҳалла мавжуд. Ҳудудидан Новза, Чўпонота, Ботирма, Катта Қаъни, Бўрижар, Оқтепа, Анҳор ва б. каналлар оқиб ўтади. Ҳудудида 4172 қўшма, кичик ва хусусий корхоналар, 42 саноат корхонаси, кўрлар жамиятининг и.ч. комбинати, «Реле ва автоматика», «Алгоритм» корхоналари, электр рўзғор буюмлари з-длари, чой ф-каси, тўқимачилик корхоналари, «Ўзбек-қоғозтаъминот» ва б. ишлаб турибди; лойиҳалаш ин-тлари, конструкторлик бюроси, Тошкент давлат иқтисодиёт ун-ти, Г.В.Плеханов номидаги Россия академиясининг Т.даги филиали, 36 умумий таълим мактаби, 4 академик лицей, 15 касб-ҳунар коллежи, 62 мактабгача ёшдаги болалар муассасаси, 6 касалхона, 3 диспансер ва 8 та поликлиника бор. Аҳолига 2500 дан зиёд савдо шохобчаси, 120 дан зиёд умумий овқатланиш корхонаси, 338 маиший хизмат кўрсатиш шохобчаси, Чилонзор буюм бозори, 3 ихтисослашган ва 1 деҳқон бозори хизмат қилади. Муқимий номидаги мусиқа ва драма театри, Давлат мусиқали комедия (оперетта) театри, Гагарин номидаги кинотеатр, Ўзбекистон миллий боғи, Ғафур Ғулом номидаги маданият ва истироҳат боғи, «Истиқлол» саройи, 2 музей, 2 маданият уйи фаолият кўрсатади. 3 спорт мажмуаси, Чилонзор стадиони, 35 спорт зали, 200 га яқин спорт майдончаси, 6 сув ҳавзаси, отчопар мажмуаси бор. Ч.т.да Миср ва Озарбайжон давлатлари элчихоналари, 4 миллий м-з жойлашган.\nТумандаги баъзи жойлар Т. тарихи б-н боғлиқ. Чилонзор Оқтепаси, Хирмонтепа, Мозор-тепа археологик ёдгорликлари (5-8-а.лар, 10-11-а.лар), Абул-қосим мадрасаси, Хайробод Эшон мажмуаси каби респ. аҳамиятидаги меъморий ёдгорликлар туман ҳудудида жойлашган.\nПечать 04 Апрель 2014 Ўқилди: 5383


Яқин орада БМТ Термиз аэропорти орқали Афғонистонга инсонпарварлик юкларини юборишни бошлайди Ўзбекистон янгиликлари\nЯқин орада БМТ Термиз аэропорти орқали Афғонистонга инсонпарварлик юкларини юборишни бошлайди\n13 October 2021, 17:36\nЎзбекистон, Тошкент – Batafsil.uz. БМТнинг қочқинлар ишлари бўйича Бошқармаси (ҚИББ) яқин орада Термизга инсонпарварлик юки ортилган учта самолёт жўнатмоқчи. Кейинчалик ёрдам юки юк машиналари орқали Хайратон ўтказиш пункти орқали Мозори-Шарифга олиб борилади. Бу ҳақда мухбиримиз хабар бермоқда.\nБундай самолётлардан биринчиси октябрь ойининг ўрталарида Термизга учиб келади.\nҚИББ вакили Бабар Балохнинг айтишича, "тунлар совуқ бўлмоқда ва уйсиз қолган одамлар зудлик билан ёрдамга муҳтождир”. Унинг сўзлари кўра, кўмакка муҳтож афғонистонликлар сони 20 миллионга етган ва кун сайин ортиб бормоқда.\nШунингдек, Балахнинг таъкидлашича, Бошқарма Афғонистон билан чегарадош мамлакатларда юз минглаб ички қочқинларга фавқулодда ёрдам кўрсатиш учун логистика марказларини яратиш устида иш олиб бормоқда.\nБМТнинг огоҳлантиришича, бугунги кунда афғонистонлик оилаларининг атиги беш фоизи нормал овқатланиш билан таъминланган. Беш ёшга тўлмаган болаларнинг ярмидан кўпи очарчилик ҳолатида, ёрдамсиз улар аянчли аҳволга тушиши мумкин, ёрдам бериш фурсати эса тугаб бормоқда.\nЭслатиб ўтамизки, БМТ Афғонистондаги инсонпарварлик амалиётлар учун 606 миллион доллар талаб қилганидан бери бир ой ўтган бўлсада, бироқ ҳозиргача бу маблағнинг атиги 35 фоизи олинган. Бу маблағлар Афғонистон иқтисодиётининг қуламаслиги учун зарур. БМТ Бош котиби Антониу Гутерриш Афғонистон бўйича фавқулодда йиғилиш арафасида тўпланган “Катта йигирматалик” раҳбарларига мурожаат қилиб, бу ҳақда эслатди.


ОАВ: Авраам Линкольннинг 1950 йилги суратдаги арвоҳи тарихчиларни қўрқитиб юборди\n19:38 / 04.03.2017\nАҚШлик тарихчилар 1950 йилда олинган суратни муҳокама қилишмоқда. Суратда Оқ уйнинг реконструкция вақтидаги кўриниши тасвирланган. Мутахассислар суратнинг орқа планида бир одамнинг шарпаси турганини кўришган. Уларнинг фикрича, бу шарпа АҚШнинг биринчи республикачи-президенти Авраам Линкольнга тегишли.\nExpress нашрининг маълум қилишича, шарпа турган жойда президент ётоқҳонаси жойлашган бўлган. Тарихчиларнинг маълумотларига кўра, АҚШ президентлари бу хонада қандайдир "номаълум куч"нинг мавжудлигини сезишган.\nТаъкидланишича, бу фотосурат Оқ уй сураткаши томондан олинган. Эҳтимол, вақт ўтиб сурат ўзгариб, унда аввал пайқалмаган шарпа ҳосил бўлган бўлиши мумкин. Олимлар АҚШ президенти маъмурияти архивидан олинган бу сурат дунёдаги энг ноёб суратлардан эканлигини таъкидлашмоқда.\nАвраам Линкольн АҚШнинг 16-президенти бўлиб, АҚШни 1861 йилдан 1865 йилгача – отиб кетилмагунча бошқарган. У Республикачилар партиясидан биринчи президент бўлган ҳамда америкалик қуллар озодчиси ва америка халқининг миллий қаҳрамони ҳисобланади.\nОқ уй Авраам Линкольн


Хитой рақамли валютани синовдан ўтказиш учун фуқароларга 1,5 миллион доллар тарқатади - Zamin.uz\nХитой рақамли валютани синовдан ўтказиш учун фуқароларга 1,5 миллион доллар тарқатади\nПекин мамлакат марказий банкининг рақамли валютасидан фойдаланиш бўйича эксперименти доирасида 1,5 миллион долларга яқин маблағ ажратади, деб хабар беради шаҳар ҳукумати сайти. Илгари, шунга ўхшаш тажрибалар Шэньчжэнь ва Сучжоу шаҳарларида ўтказилган эди.\nРасмийлар рақамли валютада 200 юан (тахминан 30 доллар) оладиган 50 минг кишини танлаб олади. Улар 10-17 феврал кунлари кўрсатилган офлайн ва онлайн-дўконларда пул сарфлашлари мумкин. Йўлланма фақат Хитой фуқароларига ёки Гонконг, Макао ва Тайванда яшаш ҳуқуқига эга бўлган одамларга берилади.\nХитой Халқ Банки рақамли валютани ишлаб чиқаришни бошлаган, у амалдаги тўлов дастурларига ўхшаш ишлаши кутилмоқда. Валюта ҳукумат томонидан назорат қилинади. “Замин” янгиликларини “Twitter”да кузатиб боринг\nЯнгиликлар » Дунё » Хитой рақамли валютани синовдан ўтказиш учун фуқароларга 1,5 миллион доллар тарқатади


Элдор Шомуродов Жарқўрғондаги уйини кўрсатди ва «Женоа» мадҳиясини ижро этди (видео) - Daryo\n15:20, 11.07.2021 146178\nЭлдор Шомуродов Жарқўрғондаги уйини кўрсатди ва «Женоа» мадҳиясини ижро этди (видео)\nЎзбекистон терма жамоаси ва «Женоа» клуби Элдор Шомуродов россиялик собиқ футболчи Евгений Савиннинг «Красава» канали меҳмони бўлди. Савин ўзбекистонлик футболчи билан суҳбат уюштириш учун Жарқўрғонга келди.\nКоллаж: «Дарё» / Кадр: YouTube\nШомуродов россиялик блогерни ўз уйига таклиф қилди. Элдор футболчилик фаолиятида қўлга киритган индивидуал совринлари жамланмасини намойиш қилди. Шунингдек, ҳужумчи бошқа футболчилар либосини йиғишни бошлаганини айтди.\n«Яқиндан бошлаб либослар йиғишни бошладим, коллекция қилиш керакларини жуда кеч тушуниб етдим. Менда Иван Перишич, Альваро Мората, Алексей Миранчук каби футболчиларнинг либослари бор. Яна Руслан Малиновскидан ҳам олганман. Яна кимларнинг футболкасини хоҳлардим? Фаолиятини якунлаш арафасида турганларни: Роналду, Ибраҳимович...», — дейди Шомуродов.\nЭлдор кўрсатувда «Женоа» мадҳиясини ҳам ижро этди.\n«Бу мавсумда яна-да яхши ҳаракат қилиш учун характер ва жисмоний ҳолатимни яхшилашим керак. Менимча, шу иккиси менга кўпроқ етишмайди. Ҳар доим ўсишни ва қаергача бора олишимни кўришни хоҳлаганман. Ўйлашимча, ўзим истаган кўп нарсага эришдим.\nЎзимни яна кўрсатган ҳолда, эришган ютуқларимдан роҳат олишни истайман. Кейинги мақсадим — топ-клубда ўйнаш», — дея қўшимча қилди футболчи.\nШомуродов 2020/21 йилги мавсум бошида «Ростов»дан 7,5 миллион евро эвазига «Женоа»га ўтган. Ўзбекистонлик ҳужумчи ортда қолган мавсумда А Серияда 31 та ўйин ўтказиб, 8 та гол уришга муваффақ бўлди.\n00:21, 07.09.2021 137446\n39 йил комада ётган Франция терма жамоасининг собиқ футболчиси вафот этди. Жан-Пьер Адамс ва унга сўнгги паллагача содиқ қолган аёл ҳақида ҳикоя\n10:12, 01.09.2021 79414\n07:37, 29.08.2021 75735\n02:23, 26.09.2021 83\nЛа Лигада сенсация: «Атлетико М» аутсайдерга ютқазди, «Реал» эса ўз майдонида «Вильярреал»ни енга олмади\n02:01, 26.09.2021 469\nЛига 1. «ПСЖ» ўз майдонида ишончли ғалабага эришди\n00:41, 26.09.2021 1933\n00:18, 26.09.2021 1894\n07:17 Бугун 108237\n18:30, 24.09.2021 78317\n22:37, 24.09.2021 57604\n22:58, 24.09.2021 54789


23 май 2022, Тошкент вақти: 10:21\nБўлгинчи Тоғли Қорабоғ минтақаси маркази Степанакерт Озарбайжон армиясининг артиллерия ҳужумидан сўнг - 4 ноябрь, 2020\nТоғли Қорабоғда 27 сентябрда бошланган жанглар давом этмоқда. 5 ноябрь куни Озарбайжон ва Арманистон яна бир-бирини тинч аҳолини нишонга олишда айблади.\nАрманистон мудофаа вазирлиги 5 ноябрь куни Озарбайжон шаҳар ва қишлоқларига ҳужумлар давом этганини билдирди. Вазирлик эълон қилган баённомада «4 ноябрь куни ҳамда 5 ноябрга ўтар кечаси Арманистон қуролли кучлари турли йўналишлардан Озарбайжон армияси бўлинмаларининг олдинги позицияларига ҳамда аҳоли пунктларига турли хил кичик қуроллар, гаубицалар ва миномётлардан ўт очди», дейилади.\nБўлгинчи Тоғли Қорабоғнинг амалда мудофаа вазирлиги эса, ҳудуднинг шарқий қисмида Озарбайжон қўшинларининг ҳужуми издан чиқарилганини билдирди. «Бугун соат 10:30 да душман шарқий секторда зирҳли машиналар ёрдамида ҳужум бошламоқчи бўлди. Арманистон томони кўрган чоралар натижасида Озарбайжон кучлари бир зирҳли машина, бир юк машинасини ва кўп сонли жасадни ортда қолдириб, чекиндилар», дейилади бўлгинчи ҳарбийлар баённомасида.\nШу билан бирга, Тоғли Қорабоғ расмийлари Озарбайжонни минтақа пойтахти Степанакертга яқин жойлашган Мартуни ва Шуша шаҳарларидаги фуқаровий нишонларига артиллерия билан ҳужум қилишда айбладилар. Хабарларга кўра, бу ҳужумлардан ҳеч ким жабр кўрмаган.\nХалқаро ҳамжамият Озарбайжон ҳудуди ўлароқ тан оладиган Тоғли Қорабоғ 1994 йилдан бери Арманистон дастаклаб келаётган этник арманлар назорати остида. Минтақада ҳарбий тўқнашувлар бошланиб кетганидан бери 6 ҳафта ўтди. Хабарларга кўра, тўқнашувлар минглаб одам, жумладан, тинч аҳоли нобуд бўлган.\nБугунга қадар Россия, Франция ва АҚШ воситачилигида эришилган оташкесим битимлари тўқнашувларни тўхтата олмади. 4 ноябрь куни Россия президенти Владимир Путин Москва «Жанубий Кавказдаги можарога тезроқ барҳам бериш учун қўлидан келган барча чорани кўраётганини» айтди.\n«Биз Арманистон ва Озарбайжон билан мулоқот қилиб турибмиз. Умид қиламанки, биз минтақада яшовчи барча тарафлар учун маъқул бўладиган натижага эришамиз», дея сўзини давом эттирди Россия президенти.\n5 ноябрь куни Арманистон ташқи ишлар вазири Зоҳраб Мнацаканян Европа хавфсизлик ва ҳамкорлик ташкилотининг Минск гуруҳи ўз фаолиятини давом эттираётган бўлса-да, гуруҳ доирасида тўғридан-тўғри музокаралар бошланмаганини айтди.\n90-йиллар бошида Тоғли Қорабоғ можаросига ечим топиш мақсадида тузилган Минск гуруҳига АҚШ, Франция ва Россия раисдошлик қилади. Мнацаканян Ереванда бўлиб ўтган матбуот анжуманида «айни дамда Арманистон бош вазири Никол Пашинян ва Озарбайжон президенти Илҳом Алиев ўртасида Тоғли Қорабоғ можаросини ҳал қилиш бўйича музокаралар ўтказиш учун ҳеч қандай учрашув режалаштирилмаган», - деди.\nТоғли Қорабоғда 27 сентябрдан бери давом этаётган жангларда шу кунгача мингдан ошиқ арман аскари ҳалок бўлгани маълум қилинди. Озарбайжон ҳукумати ҳалок бўлган аскарлари тўғрисидаги маълумотларни ошкор қилмаяпти.\nРоссия ҳисобларига кўра, тўқнашувлар бугунга қадар умумий ҳисобда 5 мингдан ошиқ одам умрига зомин бўлган.


"Озмоқчиман. лекин ширинликсиз яшай олмайман!" - Жамият - PressNews.uz\nБош Саҳифа / Жамият / "Озмоқчиман. лекин ширинликсиз яшай олмайман!"\n"Озмоқчиман. лекин ширинликсиз яшай олмайман!"\nҚўшилди: 19 июл 2017 13:00\nБир бўлаккина шоколад ейишга қарор қиласизу ҳаммасини паққос туширгандан кейин хушингизни йиғиб оласизми? Нафақат шўрваларни, балки ош, ва ҳатто мантини ҳам нонсиз тановул қила олмайсизми? Энг ёмони, еб бўлгандан кейин ўзингизни баднафсликда айблаб юрасизми? Эҳтимол сизда углеводга қарамлик бордир? Қомат ва саломатликка зиён келтирувчи бундай қарамлик ва ундан халос бўлишнинг осон йўллари билан диетолог Дмитрий ВДОВИН таништиради.\nБиринчи галда тан олиш керак\nКўпчилигимиз ширинликни хуш кўрамиз ва бу нормал ҳолат. Фақат уни истеъмол қилишда меъёр чегараларидан чиқиш керак эмас. Агар мана шу чегарага яқин қолганингизни тушунишга қийналсангиз, ёки ундан ўтиб кетгандан сўнг сергак тортсангиз сизда углеводга қарамлик мавжуд. Биринчи галда буни тан олишингиз лозим! Хўш, шакар ва нонсиз яшай олмаслигингизни тан олдингизми? Энди улар таркибидаги моддалар организмингизни қай кўйга солишини кўз олдингизга келтиринг. Тез сингувчи углеводлар танага тушганидан кейин инсулин гормони ишлаб чиқарилади. Инсулин углеводларни мия ва бошқа органларга етказиб берадиган «даллол» гормондир. Шунингдек, у қондаги қанд миқдорини ҳам назорат қилиб туради. Бироқ қанд миқдори кўпайиб кетгани учун инсулин ҳам жуда кўп миқдорда ишлаб чиқарилади. Кейин инсулин кўпайиб кетади-да, қанд камаяди, организм яна ва яна ширинлик талаб қила бошлайди. Хуллас, хосил бўлган занжирдан чиқолмай танамизнинг моддалар алмашинуви бузилади. Қондаги қандни инсулин жигарга ҳайдайди. Жигар уни қайта ишлаб бел ва бошқа аъзоларда тўпланиб қоладиган ёғга айлантиради.\nШиринлик ва нон фақатгина қоматимга зиён етказади деб ўйласангиз адашасиз. Ортиқча вазн айсбергнинг учи, холос. Узоқ йиллик тажрибага эга ширинликхўрлар эса атеросклероз, юрак-қон томир касалликлари ҳамда қандли диабетни орттириб олишлари ҳеч гап эмас. Ёдингизда бўлсин, бу касалликлар билан бутун умр курашишингизга тўғри келади. Сиз шунга розимисиз? Йўқ, десангиз даво чораларини кўришни кечиктирманг.\n«Нега музлатгич чорлайвераркин-а?»\nАслида, икки сабаб туфайли музлаткичнинг атрофида гирдикапалак бўла бошлаймиз. Биринчиси психологик сабаб. Бунда организмимизга эндорфинлар етишмайди. Яъни тана ўзига керакли эндорфин гормонини айнан ширинликлар орқали олишга ҳаракат қилади. Масалан, қаттиқ асабийлашдингиз ёки қўрқдингиз тинчланиш учун бирор нарса еб олмасангиз ўзингизни ҳотиржам ҳис этолмайсиз. Бундай ҳолларда ширинлик ёки нон эмас, масалан, магний микроэлементи билан бойитилган минерал сув ичинг ёки гречиха, сули ёрмасидан тайёрланган таомларни истеъмол қилинг. Иккинчиси биологик қарамлик бўлиб, у организмда хром етишмаганида юзага келади. Демак, шифокор тавсиясига кўра хром сақловчи биологик фаол қўшимчаларни истеъмол қилиш лозим ёки таомномага броколли, гўшт, жигар ва дуккакли ўсимликлардан киритиш керак.\nУглевод деганда фақтагина шакар ва оқ қандни тушуниш керак эмас. Оқ нон, табиий ва сунъий шарбатлар, қовурилган картошка ва ҳатто қайнатилган гуруч ҳам улеводлар рўйхатининг дастлабки қаторларида туради. Жиддий киришган инсон таомномасидан шакарни бутунлай ўчириши мумкин, бироқ нонсиз, ҳатто, ош еёлмайдиганлар кўплаб топилади. Олимлар нон таркибида экзорфин деган модда мавжудлигини аниқлашди. Айнан шу модда чегарани бузиб ўтишимизга мажбур қиларкан. Агар бир бўлак нон ва бир қошиқ шакар таққосланса, нон қондаги қанд миқдорини шакарга нисбатан бир неча баробар тезроқ кўтаришга қодир. Демак, оқ нон ҳам танамизни шакардан кам заҳарламайди.\nШарбат, асал, қўнғир шакар. Ҳаммаси зарарли\nБарчамиз яхши биладиган табиий ва сунъий шарбатлар ҳам углеводларнинг кони саналади. Ортиқча сантиметрлар билан курашишга киришган хонимлар ва жаноблар шарбатдан кўра сархил мевалардан истеъмол қилганлари маъқул. Чунки шарбат орқали қабул қилинган углеводлар жуда тез сингади, меваларни ҳазм қилиш учун эса истаймизми, йўқми қувват сарфлаймиз. Жиддий киришганларга асал ҳам тавсия этилмайди. Чунки унинг таркиби тоза глюкозадан иборат. Шунингдек, фойдали дея таърифу тавсифи келтирилган қўнғир шакар ҳам ўзимиз билган оқ шакардан кам зиён келтирмайди. Аксинча, у оқ шакарнинг ишлов берилмаган арзон туридир. «Фойдали» деб ўйлашимизда эса маркетологларнинг ҳизматлари катта.


Раҳмоннинг дўстлари ва Шайтоннинг дўстлари ўртасини ажратиш | Ислом Нури\n1198 марта кўрилган\nДарҳақиқат, Аллоҳ таоло инсонлар ичида Ўзининг дўстлари борлигини, Шайтоннинг ҳам дўстлари борлигини Ўз китобида ва Расулининг суннатида баён қилиб, Раҳмоннинг дўстлари ва Шайтоннинг дўстлари ўртасини ажратди. Аллоҳ таоло айтди: «Огоҳ бўлингизким, албатта Аллоҳнинг дўстларига (охиратда) бирон хавф-хатар йўқдир ва улар ғамгин бўлмайдилар. Иймон келтирган ва (Аллоҳдан) қўрқувчи бўлган зотлар учун ҳаёти дунёда ҳам, охиратда ҳам хушхабар бордир. Аллоҳнинг сўзлари ўзгартирилмас. Мана шу (мазкур неъматларга эришиш) улуғ бахтдир.» (Юнус: 62-64). Яна деди: «Аллоҳ мўминларнинг дўстидир. Уларни қоронғу зулматлардан ёруғлик — нурга чиқаради. Кофирларнинг дўстлари эса шайтонлардир. Улар кофирларни ёруғлик-нурдан қоронғу-зулматларга чиқарадилар. Ана ўшалар жаҳаннам эгаларидир ва унда абадий қолажаклар.» (Бақара: 257) Яна айтди: «Эй мўминлар, яҳудийлар ва насронийларни дўст тутмангиз! Уларнинг баъзилари баъзиларига дўстдирлар Сизлардан ким уларга дўст бўлса, у ўшалардандир. Албатта, Аллоҳ золим қавмни ҳидоят қилмас. Сиз — дилларида мараз бўлган кимсалар: «Бизга бирон бало етишидан қўрқамиз», деган ҳолларида кофирлар томонга шошаётганларини кўрасиз. Шояд Аллоҳ мусулмонларга ғалаба берса ёки Ўз ҳузуридан (бу мунофиқ кимсаларни шарманда қиладиган) бирон ишни келтириб, улар ичларида яширган нарсаларига надомат қилувчиларга айланиб қолсалар. Шунда мўминлар бир-бирларига: «Жон-жаҳдлари билан Сизлар билан биргамиз», деб қасам ичганлар шуларми?» — дейдилар. У мунофиқларнинг қилган амаллари беҳуда кетди ва ўзлари зиён кўрувчиларга айланиб қолишди. Эй мўминлар, сизларнинг ичингиздан кимда-ким динидан қайтса, Аллоҳ бошқа бир қавмни келтирурки, Аллоҳ уларни яхши кўради, улар Аллоҳни яхши кўрадилар. Улар мўминларга ҳокисор, кофирларга эса қаттиққўл, бирон маломатгўйнинг маломатидан қўрқмай Аллоҳ йўлида курашадиган кишилардир. Бу Аллоҳнинг фазлу марҳамати бўлиб, Ўзи хоҳлаган кишиларга берур. Аллоҳ фазлу карами кенг, билувчидир. Сизларнинг дўстингиз фақат Аллоҳ, Унинг пайғамбари ва тавозе қилган ҳолларида намозни тўкис адо этадиган, закотни адо этадиган мўминлардир. Кимки Аллоҳни, Унинг пайғамбарини ва мўминларни дўст тутса (нажот топгай), зеро фақат Аллоҳнинг гуруҳигина ғолиб бўлувчидир.» (Моида: 51-56). Яна деди: «У жойда (Қиёмат кунида) ҳам салтанат Ҳақ таолоникидир. У энг яхши савоб - мукофот ато этувчи ва энг хайрли оқибатни берувчи зотдир.» (Каҳф: 44).\nИброҳим Халил алайҳиссалом ўз отасига айтди: «Эй ота, ҳақиқатан мен сизга Раҳмон томонидан азоб етиб, (дўзахда) шайтонга дўст бўлиб қолишингиздан қўрқаман». (Марям: 45). Яна деди: «(Эй Муҳаммад ‒ соллаллоҳу алайҳи ва саллам ‒ эсланг: Аллоҳ) уларнинг барчаларини тўплайдиган Кунда: «Эй жинлар жамоаси, инсонлардан жуда кўпини (адаштирдингиз), дер». Шунда у жинларнинг инсонлардан бўлган дўстлари: «Парвардигоро, бизлар бир биримиздан фойдаландик ва Ўзинг биз учун белгилаб қўйган ажалимизга етиб келдик»...». (Анъом: 128). Яна деди: «Кимки Аллоҳни қўйиб, шайтонни дўст тутса, бас, у очиқдан-очиқ зиён қилибди.» (Нисо: 119). Яна деди: «Аллоҳ мўминларнинг дўстидир. Уларни қоронғу зулматлардан ёруғлик — нурга чиқаради. Кофирларнинг дўстлари эса шайтонлардир. Улар кофирларни ёруғлик-нурдан қоронғу-зулматларга чиқарадилар». (Бақара: 257). Яна деди: «Эй мўминлар, Менинг душманим ва сизларнинг душманларингиз (бўлган мушриклар)ни дўст тутманглар! Сизлар уларга дўстлик (ҳақида хат-хабар) юборурсизлар, ҳолбуки улар сизларга келган ҳақ (дин ва Қуръон)га кофир бўлгандирлар! Улар пайғамбарни ҳам сизларни ҳам Раббингиз бўлмиш Аллоҳга иймон келтирганларингиз сабабли (ўз диёрларингиздан) ҳайдаб чиқармоқдалар-ку! Агар сизлар Менинг йўлимда жиҳод қилиш учун ва Менинг розилигимни истаб чиққан бўлсангизлар (у ҳолда мушрик-кофир кимсаларни дўст тутманглар)! Сизлар уларга пинҳона дўстлик қилмоқдасизлар! Ҳолбуки, Мен сизлар яширган нарсани ҳам, ошкор қилган нарсани ҳам жуда яхши билувчидирман! Сизлардан ким шу (иш)ни қилса, аниқки, у тўғри йўлдан озибди! (Эй мўминлар), агар улар (мушриклар) сизларга зафар топсалар душманларингиз бўлурлар ва сизларга қўл ва тилларини ёмонлик билан чўзадилар (яъни сизларни ўлдирадилар, ҳақоратлар қиладилар). Улар сизларнинг яна кофир бўлишларингизни истайдилар. (Қиёмат Кунида) сизларга қариндош-уруғларингиз ҳам, бола-чақаларингиз ҳам ҳаргиз фойда бермас! Қиёмат Кунида (Аллоҳ) ўрталарингизни ажратиб қўюр, (Бас, нечун ўша уруғ-авлодингизни ҳимоя қилиш учун Аллоҳга гуноҳкор бўлмоқдасизлар?!) Аллоҳ қилаётган амалларингизни кўриб турувчидир. Сизлар учун Иброҳим ва у билан бирга бўлган кишиларда (уларнинг кофирларга қилган муносабатларида) гўзал намуна бордир. Эслангиз, улар ўз қавмларига: «Дарҳақиқат, бизлар сизлардан ва сизлар Аллоҳни қўйиб ибодат қилаётган бутларингиздан безормиз. Бизлар сизлар (ишониб, ибодат қилаётган бут-санамлар)ни инкор этдик. Токи сизлар ёлғиз Аллоҳга иймон келтиргунларингизча сизлар билан бизнинг ўртамизда адоват ва ёмон кўриш зоҳирдир», дедилар. Фақат Иброҳим ўз(ининг кофир бўлган) отасига: «Албатта мен (Аллоҳдан) сиз учун мағфират сўрайман, (лекин) сизга Аллоҳ томонидан бўладиган бирон нарсани (азобни қайтаришга) молик эмасман», (деган сўзларигина сизларга намуна бўлмасин)? Парвардигоро, бизларни бу кофир бўлган кимсаларга мафтун-алданувчи қилиб қўймагин, бизларни(нг гуноҳларимизни) мағфират қилгин. Парвардигоро, албатта Сен Ўзинг қудрат ва ҳикмат соҳибидирсан». (Мумтаҳана: 1-5).\nАллоҳ валийларининг сифатлари ›


Сирот ва ундан ўтиш | Azon.uz - Ахборот-таҳлилий портал\n1320 08:00 25.11.2018\nМўмин-мусулмон киши қиёмат куни жаҳаннам устига сирот деб аталган кўприк қурилган бўлишига, ундан барча одамлар ўтишга амр қилинишига, кимдир ундан ўтиб нажот топишига, кимдир ўта олмай, жаҳаннамга қулашига жазм ила имон келтириши керак. Бу ҳақда етарли далиллар келган: Аллоҳ таоло: «Агар хоҳласак, кўзларини теп-текис қилиб қўюрмиз. Бас, улар сиротга шошилурлар. Аммо қандай ҳам кўрсинлар», деган ("Ёсин", 66).\nНабий саллаллоҳу алайҳи васаллам «Сўнгра жаҳаннам устига кўприк қурилур. Расуллардан ўз уммати ила унинг устидан биринчи ўтган мен бўламан. Ўша кунда расуллардан ўзга ҳеч ким гапирмас. У кунда расулларнинг каломи: «Эй Аллоҳим! Саломат қил! Саломат қил!» – бўлур», дедилар» (Икки шайх ривоят қилган).\nСирот дўзах устига қурилган кўприк бўлиб, маҳшарда туриш тамом бўлганидан кейин одамларга ўша кўприкдан ўтишга амр қилинади. Бу ҳам қиёмат кунининг энг оғир паллаларидан бири бўлади. У пайтда пайғамбарлар ҳам: «Эй Аллоҳим, саломат қил! Саломат қил!»дан бошқани айта олмайди.\nБир ҳадиси шарифда: «Бас, мўминлар худди кўз юмиб очгунча, чақмоқдек, шамолдек, қушдек, чопқир отлардек ва туялардек ўтиб кетурлар...», деган иборалар келади.\nДемак, сирот одамларни жаннати ва дўзахига ажратиш учун хизмат қилади. Ундан ўтиб кетганлар жаннатга тушади. Ўта олмай йиқилганлар жаҳаннамга қулайди.\nАллоҳ таоло қиёматда сиротдан энг катта тезликда ўтиб кетишимизни муяссар қилсин.


Эрон Россия Ҳамадондаги базадан фақат ёнилғи қуйиш учун фойдаланаётганини иддао қилмоқда\nРоссиянинг Су-34 жанговар учоғи (иллюстратив сурат).\nЭронлик расмийлар Россия ҳарбий учоқлари Ҳамадондаги ҳарбий-ҳаво базасидан фойдаланаётганини эътироф этдилар, бироқ руслар базадан фақат ёнилғи қуйиш учун фойдаланаётганини иддао қилдилар. Уларнинг таъкидича, Эрон ҳудудида Россиянинг ҳеч қанақа қўшини жойлаштирилмайди.\nЭрон парламенти миллий хавфсизлик ва ташқи сиёсат қўмитаси раҳбари Алаэддин Бўружерди Миллий хавфсизлик бўйича олий кенгаш Россияга Шаҳид Ножи базасидан фойдаланишга рухсат берганини, бироқ у ерда рус қўшинлари жойлаштирилмаслигини билдирди.\nСўнгги икки кун ичида Россия учоқлари Суриядаги жангарилар позицияларига ҳаводан зарба бериш учун Эрондаги Ҳамадон базасидан учиб чиқаётганига оид маълумотлар пайдо бўлганди.\nРоссия Мудофаа вазирлиги 17 август куни бир неча Су-34 учоғи Суриянинг Дайр аз-Зор вилоятидаги нишонларга зарба бериш учун Ҳамадондан ҳавога кўтарилгани ва амалиётни муваффақиятли якунлаб қайтгани ҳақида баёнот берган. Мазкур баёнотда “амалиёт чоғида 150 дан зиёд жангари, шу жумладан, хорижликлар ўлдирилган”и таъкидланади.\nСуриядан келаётган хабарларда Россия ёки Сурия ҳукумат учоқлари 17 август куни берган ҳаво зарбаларидан исёнчилар назорати остида бўлган Идлиб шаҳрида 17 киши нобуд бўлгани, камида 30 киши яралангани айтилган.


03.03.2021 15:21 0 2508\nМолия вазири ўринбосари Эргашев Абдимухтор Эргашевич бошқа ишга ўтганлиги муносабати лавозимидан озод этилди. Ҳозирча унинг қайси лавозимга ўтгани аниқ эмас. Бу ҳақда «Газета.uz» хабар берди.\nЭргашев 1977 йил Сурхондарё вилояти Қумқўрғон туманида туғилган. 2000 йилда Термиз давлат университетини, 2004 йилда Тошкент давлат иқтисодиёт университетини, 2009 йилда президент ҳузуридаги Давлат ва жамият қурилиши академиясини тамомлаган.\nЭргашев Молия вазирлигидан аввал, 2018 йилдан 2019 йилнинг сентябригача қишлоқ хўжалиги вазири ўринбосари сифатида фаолият юритган.\nЖамият 29/07, 13:41


Одамларга шифо берувчи Қўчқорли ота зиёратгоҳи - Darakchi\nОдамларга шифо берувчи Қўчқорли ота зиёратгоҳи\nЖАМИЯТ 23.06.2018, 11:45\nҚўчқорли ота зиёратгоҳи ҳақида халқ ичида турли ривоятлар юради. Тарихий манбаларга қараганда, IX – X асрларда Дўстқора деган овчи шу ерни макон тутиб, атрофда ов қилган. Соғлиғи бироз ёмонлашгач, жўшиб турган булоқ сувидан ичиб турган. Бу ҳол бир неча бор такрорлангандан кейин Дўстқора бобо бутунлай соғайиб кетган.\nБу янгилик қишлоқ аҳлига тарқалган. Айтишларича, шифобахш булоқ сувидан ичган ҳар бир одам у ёки бу даражада тетиклашиб, даво топган экан. Шу-шу Қўчқорли ота зиёратгоҳига эътибор, унга бўлган эътиқод кучайган. Қишлоқлар аҳли, зиёратчилар бу маконни муқаддас деб билган.\n– Дўстқора овчининг авлодлари бўлган отам Ҳасан бобо, онам Ойширин момолар (охиратлари обод бўлсин!) узоқ йиллар бу масканни обод сақлаганлар, – дейди уларнинг фарзанди, мазкур маскан раҳбари Равшан Назаров. – Ҳомийлар, қавму қариндошлар кўмагида зиёратгоҳга айлантиришган. Натижада Қўчқорли отага келувчилар сафи ортиб, бу ердан қайнаб чиқаётган бир ариқ булоқ суви Қўчқорли ота қишлоғи аҳлига деҳқончилик ва чорвачилик қилишлари учун етиб ортмоқда.\nНуробод ва Нарпай туманини ажратиб турувчи Қоратоғ этагидаги мазкур зиёратгоҳни кўриш учун йўлга тушдик.\nЯхши ҳамроҳ суҳбатдошингиз бўлса, йўл узоқлиги билинмайди, дейишади. Ям-яшил кенгликларда турналар ҳам пастлаб-пастлаб учади. Гоҳ-гоҳида сурув-сурув қўй ва эчкилар кўзга ташланади. Катта йўлни гоҳ тошбақа имиллаб кесса, гоҳ типратикан ва калтакесаклар зипиллаб ўтади. Қирларда митти-митти бўлиб гуллаган, қизил, сариқ, оқ, сиёҳранг, кўк рангдаги митти гуллар моҳир гиламдўзлар яратган чаманзор кашталарни эслатади. Қўчқорли ота қишлоғи – жаннатмакон гўша. Мўъжаз зиналардан кўтарилиб, қўчқор ҳайкали қўриқлаб турган зиёратгоҳга етиб келдик. Ҳовлида ўзгача тароват ва файз мужассам. Зилол сувли ҳовуз устида қурилган сўриларда зиёратчилар дам олиб ўтиришибди. Бизга шу гўшанинг иш юритувчиси Равшан Назаров пешвоз чиқди. Равшан ака бу гўшанинг тарихи ҳақида айтиб: – Бизнинг авлодбошимиз шу ерда адашиб қолиб, булоқдан сув ичиб, намоз ўқиётса, ёнида соч-соқоли оппоқ бир нуроний ҳам бирга намоз ўқиётган экан. Ғойибдан келган нуроний бобомизга «Шу ердан маскан қур, обод қил кам бўлмайсан», дебди.\nБобомиз бу сирни ўзи хизмат қилаётган бойга етказади. Бой бу гапдан ҳайратланиб, унга қизини никоҳлаб беради ва "Бахтли бўлинглар, бу гапда бир ҳикмат бор", дейди. Ёш оила бу ерда яшаб қолишади. Худонинг амри билан харсангтош устида ҳар чоршанба қўчқор пайдо бўлади. Оила аъзолари қўчқорни сўйса, бир ҳафтадан сўнг яна қўчқор пайдо бўлаверади. Оиладаги болалар катта бўлгач, бу ҳол такрорланмайди. Шу-шу бу жой Қўчқорли ота бўлиб қолган. Халқ ичида бу каби жуда кўп ривоятлар юради.\nЗиёрат қилишга ошиқдик. Дастлаб, балиқлар ўйнаган тип-тиниқ булоқдан эзгу ниятлар билан сув ичдик.\n– Бу булоқ суви жуда фойдали, – дейди ҳамроҳимиз. – Айниқса, овқатни тез ҳазм қилади. Балиқларга эътибор қилинг, ҳаммаси майда, лекин бир қарич бўлгач, улар ғойиб бўлади. Қишлоқ нуронийлари бир балиққа қизил ип боғлаб синаб кўришса, ўша балиқ бу ердан бир неча чақирим узоқликдаги Нурота зиёратгоҳидан чиқади. Ўртада қандайдир сирли боғлиқлик бордек.\nЭътиборимизни бир дарахтнинг антиқа томири тортди. Эл ичида бу туйнуксимон томир орасидан белини юқорига теккизиб ўтса, бел оғриғи даф бўлар экан. "Бу ердан ўтиб, тузалиб кетдим", дея хурсанд ҳолда қайта зиёратгоҳга келганлар кўп.\n– Бу ерга фарзандталаблар кўпроқ келишади, – дейди нарпайлик зиёратчи Муяссар Сайфиева.\n– Фарзандларимизнинг бахти-тахтини тилаб, ихлос билан ҳар йили бу қадамжога келиб турамиз, – дейди пахтачилик зиёратчи онахон Ойбўстон Шукурова. – Аввало, худога шукр, кам бўлганимиз йўқ.\nҚўчқорли отага олис вилоятлардан, ҳатто чет эллардан ҳам зиёратчилар келиб туришар экан. Чунки тоза ҳаво, эртакнамо гўзал табиат, шифобахш булоқ суви танангизни яйратади. Ихлос ва ишонч кишига руҳий мадад беради. Биз ҳайрат ва тилсимлар манзилидан қайтар эканмиз, атрофни тун забт эта бошлади. Аммо бугунги кундан олган таассуротларимиздан қалбимиз тобора ёришиб борарди. Йўл тугади-ю, Қўчқорли ота хаёллари тугамайди. Кўрганларимизни сиз, азизларга илинишга шошилдик.\nМаскан обод ва саранжом сақланмоқда. Туман ҳокимлиги маҳаллий ва чет эллик туристларни чорлаш учун андазалар асосида кўпроқ ўриндиқлар ўрнатиб, керакли йўл харитаси билан таъминлаб, қатнов йўлига озгина ҳаракат қилинса, нур устига аъло нур бўларди. Чунки Қўчқорли ота бу атрофдаги олтита катта зиёратгоҳлар – Нурота, Аработа, Остонабобо, Оқота, Кўкоталарнинг бири бўлиб, бориб кўришга, қалбларни поклашга, эзгу тилаклар билдиришга арзийдиган республикамиздаги жаннатмакон гўшалардан биридир.


Эртага Самарқанд шаҳрига Паст Дарғом ва Пайариқдан автобуслар қатнови йўлга қўйилади - zarnews.uz\nРеспублика маxсус комиссиясининг қарорига мувофиқ, жорий йилнинг 15 июнидан бошлаб вилоятимизда «қизил» ҳудуд ҳисобланган Ургут туманидан бошқа «яшил» ҳудудга айлантирилган барча шаҳар ва туманларда жамоат транспортида шаҳар (туман) ва шаҳар атрофи йўналишлари бўйича автобус ҳаракатига руxсат берилди.\nЭрта тонгданоқ вилоятимиз шаҳар ва туманлари бўйича 101 та йўловчи ташувчи автобуслар шаҳар (туман) ва шаҳар атрофи йўналишлари бўйича йўлга чиқди. Эртадан бошлаб эса Паст Дарғом ва Пайариқ туманларидан Самарқанд шаҳрига автобуслар йўловчи ташишни бошлайди. Шунингдек, Самарқанд шаҳрида ҳам 47 та йўналиш бўйича 156 та автобус аҳолига хизмат қилишни бошлади.\n- Корхонамизнинг замонавий 28 та автобуслари Самарқанд шаҳридаги 5 йўналишда хизмат кўрсатади, - дейди “Архидея моторс” МЧЖ бошқарувчиси Музаффар Насимов. - Бир ҳафта олдин 15 та йўловчи автотранспортимиз йўналишларга чиққан бўлса, бугундан барча автобуслар аҳолига транспорт хизмати кўрсатишни бошлади. Малакали ҳайдовчи ва кондукторлар билан таъминланган автобуслар тўлиқ дизенфекция қилиниб, «Теzcard» тизимига уланган.\nВилоят транспорт бошқармасидан олинган маълумотга кўра, шаҳардаги 8, 13, 45, 50, ва 61-йўналишларда йўловчилар оқими кам бўлганлиги сабаб бу йўналишларда жамоат транспорти ҳаракати тўхтатилди.\nБугундан бошлаб ҳаракатга келган барча автобуслар йўловчилари «Теzcard» тизими орқали йўл ҳақини тўлашлари мумкин.\nТеглар: Паст Дарғом Пайариқ автобус қатнови


Тадбирда сўзга чиққанлар мамлакатимизда истиқлол йилларида кичик бизнес ва хусусий тадбиркорлик субъектлари ривожига қаратилаётган эътибор, улар учун яратиб берилаётган қулай шарт-шароитлар ички бозорни юқори сифатли маҳсулотлар билан тўлдириш имконини бераётганини алоҳида таъкидлашди. Дарҳақиқат, кейинги йилларда соҳа вакилларининг изланувчанлиги туфайли юқори технологиялар асосида ишлаб чиқарилган мутлақо янги маҳсулотлар кириб келдики, ҳозирги кунда уларсиз кундалик ҳаётимизни тасаввур қилолмаймиз. Махсус ювиш воситалари ва ускуналари шулар сирасига киради.\n“Grass” бу жабҳадаги энг етакчи брендлардан бири бўлиб, унга МДҲ, Европа давлатларида талаб ниҳоятда юқори.\nШу боис ишлаб чиқариш ҳажми йил сайин кўпайтирилмоқда. Бугунги кунда маҳсулот тури 140 дан, уларнинг умумий ҳажми эса йилига 2 минг тоннадан ошгани бунинг яққол далилидир.\nРеспубликамиз бозорига ушбу маҳсулотлар “Agro Spektr” масъулияти чекланган жамияти томонидан тақдим этилаяпти.\n— Ишлаб чиқариш цехлари энг замонавий технологик линиялар билан жиҳозлангани халқаро стандартларга тўла жавоб берадиган маҳсулот тайёрлаш имконини яратмоқда, — дейди жамият раҳбари Акмал Йўлчиев. — Уларнинг аксарият қисми автомобилларни ювиш учун мўлжалланган бўлиб, турдошларига нисбатан юқори сифати билан ажралиб туради. Чунки мазкур воситалар таркибидаги моддалар қотиб қолган ва кетиши қийин бўлган турли доғларни осонликча бартараф этса, ускуналар қўл меҳнатини кўп талаб қилмайди. Натижада вақтингиз тежалади. Шунинг учун юртимизда бизнинг маҳсулотларимизга бўлган қизиқиш тобора ортмоқда.\nҚайд этиш керакки, “Grass” маҳсулотлари тури меҳмонхона ва ресторан хизматлари кўрсатиш, уй-рўзғор учун мўлжалланган маиший ювиш воситалари ҳисобига ҳам кенгайиб бораётир. Негаки, кейинги йилларда сантехника буюмлари, мебель ва ошхона жиҳозлари, ойна ва шиша буюмлар, металл ва чинни идишлар, пол ва гилам ювиш воситаларини ишлаб чиқариш ҳам ўзлаштирилди. Шунингдек, хона ҳавосини тозалаш, дезинфекция қилиш учун махсус маҳсулотлар ҳам тайёрланаяпти.\nТадбирда яна бир янги маҳсулот — наношампунлар иштирокчиларда, айниқса, катта қизиқиш уйғотди. Сабаби, нанотехнологиялар ёрдамида ишлаб чиқарилган бу шампунь автомобилларни ташқи таъсирлар, яъни ёмғир, қор ёғиши оқибатида юзага келадиган доғлардан ишончли ҳимоялайди. Машина ойналари ва фараларини доимо тоза сақлашга хизмат қилади.\nЯкунда анжуман иштирокчиларининг барча саволларига ишлаб чиқарувчилар томонидан батафсил жавоб берилди.


11:53 17.08.2017 (Янгиланган 13:21 17.08.2017)\nЎзбекистон президентининг 2017 йил 16 августдаги қарорига мувофиқ Сахиб Исмаилович Саифназаров Ўзбекистон Ташқи савдо вазири ўринбосари лавозимига тайинланди\nТОШКЕНТ, 17 авг — Sputnik. Ўзбекистон президентининг 2017 йил 16 августдаги қарорига мувофиқ Сахиб Исмаилович Саифназаров Ўзбекистон Ташқи савдо вазири ўринбосари лавозимига тайинланди, деб хабар қилди президент расмий веб-сайти.\nСаифназаров Ўзбекистон Автомобил йўллари давлат қўмитаси раиси ўринбосари лавозимидан ишлаган эди.\nСаифназаров Шавкат Туляганов Ташқи савдо вазирлигидаги лавозимига ўтди. Туляганов жорий йил 7 августдаги қарорга асосан Ўзбекистон президентининг ижтимоий-иқтисодий сиёсатни мувофиқлаштириш бўйича давлат маслаҳатчисининг биринчи ўринбосари лавозимига тайинланган эди.


29168 Ўқиш режими + -\nНажд ерларида яшовчи бир аёл бор эди. У ифтор олдидан ҳамма болаларини жамлаб: «Эй Роббимиз, бизга олдида анҳори бор шоҳона уй бер», деб дуо қиларди. Фарзандлари ҳам оналари билан дуони такрорлашарди. Эри эса: «Шоҳона уй-ку, майли, аммо олдида қандай дарёси бўлсин?! Ахир, биз саҳрода жойлашган шаҳарда яшаймиз-ку!» деб куларди. Аёли «Менга дуо қилинг, сизга ижобат қилурман» оятини ўқиб: «Аллоҳдан истаганимни дуо қилиб сўрайман, албатта, ижобат қилади, У карамли Зот», дерди.\nАлбатта, Аллоҳ таоло ўша саҳро ердан анҳор чиқариб қўйишга қодир Зот, лекин аёлга дунё анҳорларидан-да афзалини берди. Намоз ҳар бир мўмин учун чучук анҳор суви кабидир, ўша анҳорда дунё машаққату чарчоқларидан холи бўлади...\nАраб тилидан Муслима Зоҳиджон қизи таржимаси\nГўдак тилидан (еттинчи кун...)\n00:51 / 28.05.2017 1592\n09:00 / 05.07.2019 1051\n01:25 / 27.11.2017 1167


Бобир Абдихолиқов: "Европа клубларидан таклифлар бор. Ўтадиган жамоамнинг ..." - Zamin.uz\n18:23 / 10.01.2021\nБобир Абдихолиқов: "Европа клубларидан таклифлар бор. Ўтадиган жамоамнинг ..."\n"Насаф" ҳужумчиси Бобир Абдихолиқовга хориж жамоаларидан қизиқишлар бўлаётгани ҳақида турли хабарларга ҳар қадамда дуч келмоқдамиз.\nАслида бундай гап сўзлар бироз бўлсада ҳақиқатга яқин. Бир неча кун олдин унинг ўзи билан гаплашганимизда чиндан ҳам таклифлар тушаётганини яширмади. Яқинда мана шу воқеаларга қисқача ойдинлик киритиш мақсадида Бобир Абдихолиқовга бир нечта саволлар билан юзландик.\n- Бобир турли ижтимоий тармоқларда сизга МЛС ва Озарбайжон чемпионатидан чорлов бўлгани ҳақида ўқидик. Ростдан ҳам шундай бўляптими?\n- Ҳа, сиз айтиб ўтган чемпионатлардан таклифлар борлиги рост.\n- Таклиф билдираётган жамоаларнинг асосан қайси жиҳатларига эътибор қаратмоқдасиз?\n- Мақсадим футболчи сифатида ўсишга эришиш. Шунинг учун биринчи навбатда юксалишим муҳим. Қизиқиш билдираётган жамоаларнинг олдига қўйган мақсадига кўпроқ эътибор қаратяпман.\n- Ўсишингиз учун қайси чемпионат дебоча вазифасини ўтаб бериши мумкин? Айрим футболчилар рус клублари орқали Европага йўл олишни ёки араб жамоалари орқали кучли чемпионатларга ўтишни маъқул кўришади..\n- Илк қадамни Европа клубларидан бошлашни ният қилганман. Менга ўсишим учун хизмат қиладиган чемпионатлардан бирини танлашга ҳаракат қиламан.\n- Қайси чемпионатга боришингиздан қатъий назар барибир мослашишга вақт кетади, руҳий томонлама бироз қийин бўлади. Бунга тайёрмисиз?\n- Ҳеч бир нарсага осонликча эришилмайди. Қийинчилик бўлиши табиий. Худо хоҳласа отам ва онамнинг дуолари, яқин инсонларимнинг ишончи, мухлисларимизнинг қўллаб-қувватлаши менга қўшимча далда бўла олади деб ўйлайман.\n- Ҳозирда "Насаф"даги вазият қандай? Жамоа ўтган мавсумда кумуш медалларига эга чиққанига қарамасдан ҳали ҳамон тақдирлангани ва рағбатлантирилгани йўқ...\n- Биз раҳбариятга ишонамиз. Пандемия сабабли ўтган мавсум барча жамоада қийинчиликлар юзага келди. Клуб раҳбарлари муаммоларни бартараф этиш учун ҳаракат қилишмоқда.\nБобир Абдихолиқовга Европанинг қатор жамоалари ва МЛС клубларидан қизиқиш юқори\n6-01-2021, 21:43, Спорт\nВоҳа дербисида "Насаф" йирик ҳисобда "Машъал" устидан ғалабага эришди\n2-10-2020, 20:16, Спорт\n19-01-2020, 23:47, Спорт\nБобир Абдихолиқов: Улардан асло қўрқаётганимиз йўқ\n2-01-2020, 19:34, Спорт\nЖавоҳир Сидиқовга қайси хориж давлатларидан таклифлар бўлган эди?\n10-03-2019, 18:36, Спорт


Самарқанд вилояти халқ таълими бошқармаси очиқ маълумотлар\nВилоятда 1255 та (1247 та 11 йиллик мактаб, 8 та махсус мактаб-интернати) мактабларда, 56 370 нафар ўқитувчилар бўлиб, уларнинг 34 428 нафари (61,1%) аёллар ҳисобланади.\nЎқитувчиларнинг 47 552 нафари (84,4%) олий маълумотли, 1 893 нафари (3,4%) тугалланмаган олий ва 6 925 нафари (12,3%) ўрта махсус маълумотли.\nЎқитувчиларни сифат таркиби бўйича қаралганда,\n56 370 нафар ўқитувчилардан 2,3 фоизи (1278 нафари) олий тоифали, 9,0 фоизи (5046 нафари) I-тоифали, 23,9 фоизи (13 344 нафари) II-тоифали ва 49,0 фоизи (27 379 нафари) мутахассис ўқитувчилардир.\nВазирлар Маҳкамасининг 2019 йил 13 майдаги 392-сон қарорига асосан аттестация педагог кадрлар учун ҳар беш йилда бир марта ёки педагогларимизнинг ёзма аризаларига биноан навбатдан ташқари аттестациядан ўтказилиши мумкин.\n2021 йил 13 февраль ҳолатига аттестация жараёнига 14903 нафар талабгорлар жалб қилинди. Жумладан: Олий малака тоифаси - 158 нафар; биринчи малака тоифаси - 1913 нафар; иккинчи малака тоифаси - 5917 нафар; мутахассис малака тоифасига - 6915 нафар.\nЖорий йилда олий малака тоифасидаги ўқитувчилар салмоғини 2,3 фоиздан 4 фоизга, биринчи малака тоифаси 9 фоиздан 12 фоизга, иккинчи малака тоифаси 23 фоиздан 32 фоизга кўтариш режалаштирилди.\nВилоят бўйича 476 нафар фан ўқитувчиларига, жумладан, математика, информатика, физика, кимё, биология, рус ва инглиз тиллари билан боғлиқ мутахассисларга эҳтиёж бор. Мусиқа ва бошланғич таълим йўналишида ҳам ўнлаб малакали педагог-ходимларга эҳтиёжимиз бор. Шундан Ургут туманида 180 нафар ва Пастдарғом туманида 131 нафар қайд этилган фанлардан малакали ўқитувчилар зарур.\nУшбу эхтиёжларни қоплаш мақсадида вилоятдаги педагогика йўналишидаги олий таълим муассасаларида таҳсил олаётган маҳаллий ёшларни ишга жалб қилиш бўйича олий таълим муассасалари билан ҳамкорлик йўлга қўйилган.\nЖорий йилнинг ўзида олий таълим муассасаларининг 1893 нафар битирувчилари таълим муассасаларига иш сўраб мурожаат қилган. Ушбу битирувчилар ҳозирги кунда ўриндошлик асосида ўз фаолиятларини олиб боришмоқда.\n2020-2021 ўқув йилида вилоят халқ таълими бошқармаси тасарруфидаги умумтаълим мактабларига Ўзбекистон Республикаси олий таълим муассасаларидан ва Самарқанд давлат университети ва Самарқанд давлат чет тиллар институтидан жами 1441 битирувчи ишга жойлаштирилди.\nЎзбекистон Республикаси Президентининг 2018 йил 5 сентябрдаги ПҚ-3931-сон қарорининг 3-иловаси 34-бандида берилган вазифалар ижросини таъминлаш мақсадида узоқ ва тоғли туманларда жойлашган таълим муассасалрида педагог кадрларга бўлган эҳтиёжни қоплаш учун мақсадли қабул бўйича 8 та туман (шаҳар)лардаги 49 та мактабларда\n232 та эҳтиёжларни қоплаш мақсадида, 2020-2021 ўқув йилида мақсадли қабул учун ажратилган квота бўйича СамДУга 123 нафар ва СамДЧТИга 32 нафар мактаб битирувчилари ОТМ ўқишга кирган. Ушбу 1 курс талабалари билан 4 томонлама шартномалар имзоланиб, келгусида юқоридаги эҳтиёжларни қоплаш режалаштирилган.\nСамарқанд вилоят халқ таълими тизимида 146 нафар методистлари штатлари мавжуд бўлиб бугунги кунда 144 нафари методист фаолият юритмоқда.\nРеспублика миқиёсида фан ўқитувчилари томонидан 2 та инглиз тили, 1 та она тили ва адабиёт фанидан методик қўлланмалар ва диктантлар тўплами оммалаштирилди.\nБошқарма фан методистлари томонидан вилоят миқёсида 26 та (Бошланғич таълимда 4 та, она тили ва адабиёт фани 3 та, рус тили фани 3 та, Инглиз тили 4 та, Аниқ фанлар 3 та, Табиий фанлар 5 та, Ижтимоий-гуманитар фанлар 3 та, Амалий фанлар 4 та) услубий тавсиялар туман (шаҳар) халқ таълими бўлими ва барча умумтаълим мактабларига етказилди.\nХалқ таълими вазирлиги томонидан узлуксиз методик хизмат кўрсатиш ишларини янада ривожлантириш бўйича буйруқ қабул қилинди (183-буйруқ, 13.08.2020й.)\nУнга кўра, 2020/2021 ўқув йилидан:\n- халқ таълими тизимидаги 9 та услубий органлардан самарасиз бўлган 4 та услубий органлар фаолияти якунланди;\n- Умумий ўрта таълим мактабларидаги фан йўналишлари бўйича метод бирлашмаларнинг ҳужжатлари сони 6 тадан 3 тага қисқартирилди\n- йиллик иш режа;\n- йиғилиш баённомаси;\n- йиллик ҳисоботи;\n- тизимдаги фан методистларининг амалдаги 24 та меъёрий ҳужжатлари 6 тага туширилди:\n- иш режа (йиллик);\n- ҳисобот (ярим йиллик (6 ойлик) ва йиллик);\n- услубий тавсиялар (методист томонидан ишлаб чиқилган тавсиялар);\n- тадбирлар жилди (бириктирилган фани бўйича таълим-тарбияни ривожлантиришга, сифатини оширишга оид турли ўқув-семинарлар, мусобақалар, кўрик-танловлар ўтказилади). Жилдда бўладиган ҳужжатлар: тадбир дастури, услубий тарқатма материаллардан нусха (агар бўлса), тадбир ҳақида маълумот;\n- фан ўқитувчилари тўғрисида маълумотлар (бириктирилган фан ўқитувчилари рўйхати, уларнинг исми шарифи, маълумоти, тоифаси, мутахассислиги, иш жойи, малака оширган йили ва ҳоказо);\n- илғор иш тажриба жилди. Жилдда бўладиган ҳужжатлар: иш тажрибаси оммалаштирилган педагогнинг маълумотномаси (объективкаси), унинг ютуқлари ҳақида маълумот, методик кенгаш баённомаси нусхаси;\n- умумий ўрта таълим мактабларида ўтказиладиган фан ойликлари ва ўқитувчиларнинг метод кунлари қайта кўриб чиқилиб, белгиланди;\n- умумий ўрта таълим мактаблари ўқитувчиларига узлуксиз методик хизмат кўрсатиш тартиби белгиланди.\nУмумий ўрта таълим мактабларидаги услубий-бошқарув органлар сони 3 тадан 2 тага камайтирилди.\n2020-2021 ўқув йилидан бошлаб, умумий ўрта таълим мактабларида фақатгина фан метод бирлашмалари ва педагогика кенгаши фаолият кўрсатмоқда.\nЭндиликда, метод бирлашмалар ўқув-тарбия жараёни сифатини янада яхшилаш, фан ўқитувчиларига методик ёрдамни ташкил этиш, тегишли ўқув фанларини ўқитиш услубларини такомиллаштириш ва ўқитиш сифатини оширишига кўмаклашиш билан шуғулланади.\nАКТ йўналишида олиб борилаётган ишлар хусусида. вилоятдаги 1257 та умумий ўрта таълим мактабларининг 1155 таси юқори тезликдаги интернет тармоғи етиб борган, 928 таси охирловчи қурилмалар ўрнатилиб интернетга уланган ҳамда 245 та мактабга синов тариқасида “Электрон кундалик” тизими жорий этилди ва ҳозирги кунда тизимдан фойдаланилмоқда.\nҚурилиш-таъмирлаш йўналишида 2020 йилда вилоят халқ таълими тизимида 1 та янги қурилиш, 20 та реконструкция ва 10 та мукаммал таъмирлаш ишлари бажарилди, жами қиймати 93 млярд 165 млн сўмлик ишлар бажарилди.\n2020 йил Инқирозга қарши курашиш жамғармаси маблағлари ҳисобидан вилоятдаги 6 та умумтаълим мактабларида реконструкция, 16 та мактабларда мукаммал таъмирлаш ишлари бажарилиш белигиланиб, жами 57 млярд 018 млн сўмлик ишлар амалга оширилди.\n2020 йилда маҳаллий бюджет маблағлари ҳисобидан туманлардаги 8 та мактаб филиаллари реконструкция қилинди.\nЎзбекистон Республикаси Президентининг 2020 йил 28 декабрдаги “Ўзбекистон Республикасинининг ижтимоий ишлаб чиқариш инфратузилмасини янада ривожлантириш чора-тадбирлари тўғрисида”ги ПҚ-4936-сонли қарорига асосан вилоятда 2021 йилда 2 та янги мактаб қурилиши, 19 та мактабларни реконструкция қилиш ва 17 та мактабларни мукаммал таъмирлаш белгиланди ва ушбу ишларини амалга ошириш учун жами 174,111 млрд. сўм маблағ ажратилди. Ҳозирда ушбу объектларни лойиҳа-смета ҳужжатлари тайёрлаш, экспертизадан ўтказиш ва эълон қўйиш ишлари амалга оширилди.\nЎтказилаётган сайёр қабуллардаги фуқаролардан келиб тушаётган мурожаатларнинг мазмунига эътибор берадиган бўлсак, мактабларни таъмирлаш, реконструкция ишларини олиб боришга бўлган эҳтиёж масаласи энг кўп келиб тушади.\nКўряпмизки, ижтимоий тармоқларда ҳам айнан таъмирга муҳтож мактабларимизни суратга ёки видеога олиб, интернетга жойлаштириш ҳолатлари кўп кузатиляпти. Бу яхши ва тизимда жамоатчилик назоратини ўрнатиш учун жуда муҳим. Лекин бу каби муаммолар давлатимиз раҳбарининг ҳам, тизимдаги барча мутасаддиларимизнинг эътибор марказида. Ҳақиқат шуки, бундай йирик ишларни бир-икки йилда бажариб бўлмайди ва бунинг имкони ҳам йўқ. Келинг, аниқ рақамларга тўхталиб ўтсак: бугунги кунда\n161 та мактаб реконструкцияга муҳтож\n153 та мактаб мукаммал таъмирга муҳтож\n8 та янги мактаб қурилиши керак.\nБу қурилиш-таъмирлаш ишларининг ўзига 1 трлн 482 млрд сўм маблағ зарур.\n408 та мактабда спорт зал йўқ, (742 млрд 800 минг сўм зарур)\n804 та фаоллар залига эҳтиёж бор, (691 млрд 864 млн сўм зарур)\nВилоятдаги 185 та мактаб филиалларининг 83 таси таъмирталаб аҳволда. Жумладан, Қўшработ туманида 31 та, Каттақўрғон туманида 11 та, Жомбой, Нуробод ва Пайариқ туманларида 7 тадан, Булунғурда 6 та, Оқдарёда 4 та, Иштихон ва Ургут туманларида 3 тадан, Пастдарғомда 2 та, Пахтачи ва Самарқанд туманларида 1 тадан мактаб филиаллари реконструкция ва мукаммал таъмирлашга муҳтож ҳисобланади.\nБундан ташқари, мактабларни атрофини ўраш, ичимлик суви билан таъминлаш, мактаб филиалларини таъмирлаш билан боғлиқ муаммолар бор.\nАгар онгли равишда ўйлаб қарасак, бу каби бунёдкорлик ишларини олиб бориш учун нафақат йиллар керак, балки йирик миқдордаги маблағлар ҳам зарур. Ва, албатта, бу каби мактабларимиз ҳам босқичма-босқич давлат дастурларига киритилиб, замонавий ва қулай имкониятларга, шароитларга эга бўлади.\nСоҳада ечимини кутиб турган муаммоларимиз кўп. Қувонарлиси уларни бартараф этиш учун барча маҳаллий ҳокимликлар, секторларимиз, ҳуқуқ-тартибот органлари, жамоатчилик ташкилотлари, олий таълим муассасалари ўзининг кўмагини аямаяпти.\nХалқ таълими тизими олиб борилаётган ислоҳотларнинг натижадорлигига эришиш, тизимда эскича ёндашув ва масъулиятсизликдан воз кечиб, “Сифат, Адолат, Шаффофлик” шиори остида бирлашиб ҳаракат қиляпмиз.\nАйни пайтда ўқитувчиларимизнинг ҳуқуқ ва манфаатларини ишончли ҳимоя қилиш, уларнинг касбий фаолияти давомидаги турли тўсиқларни олдини олиш бўйича Халқ таълими вазирининг назорат-ҳуқуқий хизмати, шунингдек, тизимда бюджет маблағларини тўғри йўналтириш, талон-тарожлик ҳолатларини олдини олиш мақсадида Халқ таълими вазирлиги Ички аудит ва молиявий назорат бошқармаси Самарқанд вилояти ҳудудий бўлими ҳам фаолият олиб бормоқда. Халқ таълими бошқармасининг расмий саҳифалари орқали уларга мурожаат қилиш бўйича қатор эълонлар жойлаштириб борилмоқда.\nБундан ташқари, бошқарма бошлиғининг телеграмдаги Боти (@zshodiyeva_bot) ҳам ишга туширилди. Биз фуқароларнинг ҳар бир таклифлари, мурожаатларини қабул қилишга тайёрмиз ва бу тизимда мавжуд муаммоларга барҳам бериш ва ҳамкорликда кўплаб ютуқларга эришишнинг муҳим омилидир.\nУмумтаълим мактабларида синф раҳбарлари ва мактаб директорининг маънавий-маърифий ишлар бўйича ўринбосарларининг фаолиятини такомиллаштириш ва таълим муассасасида тарбиявий ишларнинг самарадорлигини ошириш бўйича тасдиқланган янги низомларга кўра ушбу лавозим вакиллари томонидан юритиладиган ҳужжатларнинг сони кескин камайтирилди.\nҲусусан, ортиқча ҳисоботларни қисқартириш ҳамда қоғозбозликни бартараф этиш мақсадида синф раҳбарлари томонидан юритиладиган ҳужжатлар сони 10 тадан 2 тага, маънавий-маърифий ишлар бўйича директор ўринбосари томонидан шу кунга қадар юритиб келинаётган ҳужжатларнинг сони 19 тадан 4 тага қисқартирилди.\nВилоятдаги умумтаълим мактабларида фаолият юритаётган синф раҳбарлари учун қўшимча тўловлар 2020 йил 1 ноябрдан бошлаб 1,5 бароварга оширилди. Халқ таълими вазирлигининг 2021 йил 22 февралдаги “Умумий ўрта таълим муассасаларида 5-синфдан бошлаб ягона синф раҳбари фаолиятини ташкил этиш ҳақида”ги 41-сонли буйруғига асосан умумтаълим мактабларида 5-синфдан 11-синфгача ягона синф раҳбарини бириктириш тизими жорий этилди.\nТаъкидлаш жоизки, айнан маънавий-маърифий ишлар бўйича директор ўринбосари ва синф раҳбари томонидан мактабларда ўқувчиларни ватанпарварлик руҳида тарбиялаш, уларга одоб-ахлоқ қоидаларини ўргатиш, ёд ғоялар таъсирига тушиб қолишларининг олдини олиш, турли ҳил ғайриижтимоий ҳатти-ҳаракатларнинг содир этилишининг олдини олишга қаратилган тадбирларни амалга ошириш орқали ўқувчиларнинг бўш вақтини мазмунли банд этиш каби вазифалар амалга оширилади.\nҲамкор ва мутасадди ташкилот ҳамда идоралар билан биргаликда 1255 та умумтаълим мактабларига янги жорий этилаётган Ижодий-маданий масалалар бўйича тарғиботчи лавозимига бириктириш бўйича вилоятимизнинг таниқли шоир, ёзувчи, ижодкор, журналистлари ҳамда нафақага чиққан она тили ва адабиёт фани ўқитувчилари рўйхатлари шакллантирилди.\nМазкур лавозим эгаларининг асосий вазифалари сифатида:\nаввало, бадиий адабиёт орқали ўқувчилар қалбида миллий руҳ, ватанпарварлик, миллатпарварлик туйғуларини тарбиялаш, китобхонликни ривожлантириш, ижодий қобилиятга эга бўлган ўқувчиларни аниқлаш, саралаш, улар учун ижодий тўгараклар ташкил этиш ҳамда режа асосида маҳорат сабоқларини олиб бориш;\nижодий учрашувлар ўтказиш, ўзбек ва жаҳон адабиётининг энг сара дурдоналарини тарғиб қилиш орқали ўқувчи-ёшлар онгида умуминсоний ва миллий қадриятларни шакллантириш, ёш авлодни маънан баркамол этиб тарбиялаш бўйича мунтазам равишда иш олиб бориш;\nбадиий адабиёт, ижодий жараёнларга қизиқтириш орқали ижтимоий ҳимояга муҳтож, тарбияси оғир болаларнинг маънавий-руҳий ҳолатини яхшилашга ёрдам беришга қаратилган.\nВилоятда фаолият олиб бораётган 1730 нафар умумтаълим мактаби директорининг маънавий-маърифий ишлар бўйича ўринбосарлари фаолиятини ҳудудий туман(шаҳар) Маънавият ва маърифат кенгашлари билан ҳамкорликда ташкил этиш бўйича алоҳида тизим жорий этилди.\nМазкур тизимга мувофиқ жорий йилнинг 1 январидан бошлаб умумтаълим муассасалари директорларининг маънавий маърифий ишлар бўйича ўринбосарини лавозимга тайинлаш туман (шаҳар) маънавият-маърифат маркази тавсиясига асосан амалга оширилади ҳамда йил якуни бўйича туман (шаҳар) маънавият-маърифат кенгашига ҳисобот бериши ва ҳисобот натижасига кўра унинг фаолиятига баҳо бериб борилиши йўлга қўйилди.


00:00 / 07.05.2009 | eski savollar | 6581\nАссаламу алайкум ва рохматуллохи ва барокатух Шайх хазратлари!1. Илм йулида баъзи бир калималарнинг маъносини равшанрок англашимда Сизнинг ёрдамингизга мухтож булиб колдим. Нафс, жон, калб (қалб), акл, хотира каби сузларни инсонга нисбат килиб ишлатганимизда булар инсоннинг айнан кандай томонини/ сифатини/ кобилиятини/хилкатини ифодалайди, буларнинг орасидаги фарк нима? Инсоннинг узини, атрофини таниши ва шу атрофни таниш оркали унинг яратувчисини таниши жихатидан мазкур сузларни куллашнинг узида саволлар тугилди. Илмли биродарлардан ва олим устозлардан узок сураб жавоб ололмагач, охиргиларнинг тавсиясига биноан Сиз мухтарамга мурожаат килишга карор килдим. Китоб ва бошка манбалардан изланганда бу калималарнинг, масалан, нафс калимаси бир неча бошка-бошка сузлар билан богланиб келганда унинг турли кирралари ифодалаган: нафс балоси, узининг нафси, нафсга эргашмок, шайтоний нафс, нафси устидан голиб булмок, нафсига зулм килмок, уз нафсига зид иш килмок ва хоказо, лекин шунга карамай нафснинг узи нималиги мен учун ёркинлашмади. Нафс нима? Инсон узлиги билан унинг нафси бир нарсами? Инсондаги хайвоний ва шайтоний майл-истаклар йигиндисими ёки у иккаласига малакийни хам кушгандаги хилкат эхтиёжлари мажмуасими? Нафс ва хирс бир нарсами? Рух хакида биз учун илм махдудлигини назарда тутган холда Инсоннинг калби, рухи, жони ва узлиги уртасида нима фарк бор? Калб нима? Иймон калбда булса, инсон эса калбнинг сохиби булса, демак, инсоннинг узлиги бошкаю, калби бошками? Аллох «банданинг узлиги билан унинг калби уртасида» булиши, Унинг инсонга «узидан хам якинрок» булиши, Инсоннинг калби Аллохнинг «икки бармоги уртасида» булиши бу - Инсон узлиги ва унинг калби уртасидаги фаркни хам билдирадими ёки факат Яратувчининг бандасига жуда якинлигига ишоратми?Хайвонларда, жинларда ва фаришталарда калб таърифи кандай? Унда акл кандай тушунилиши лозим? Акл ва хотира калбда жойлашган булса, демак, акл ва хотира фаолиятига калбнинг «шамолда титраётган майсадан», «кайнаётган сувдан» хам кура узгарувчанлиги таъсир килса керак? Бу холатларни кандай таърифлаш мумкин? Калбдаги иймоннинг узгарувчанлиги хам шунданми? Аллохнинг илхомини калб узгаришидаги бир холат деб тушунса буладими? 2. Мухтарам Шайх хазратлари, Сизни Аллох йулида жуда яхши кураман, Сиз ва ахлингиз хакларингизда дуодаман. Сизнинг хам дуоларингизга мен ва ахлим муштокмиз.3. Рус тилини яхши биламан деган умиддаман, тажрибам бор (форс тилини хам биламан, араб тилини урганяпман); менга хам хизмат буюрилса, шараф деб биламан,\n1. Тасаввуф қалб, руҳ, ақл ва нафс каби маъноларни алоҳида эҳтимом ила тушунтиради ва уларнинг ҳар бирига мусулмон банда қандай муносабатда бўлиши зарурлигини баён қилиб, ўша баённи татбиқ қилинишини ҳам йўлга қўяди. Тасаввуфнинг номларидан бири «руҳий тарбия» бўлгани ҳам шундан.Тасаввуфда қалб, руҳ, ақл ва нафс деб аталадиган маъноларни аниқ билиб олиш катта аҳамият касб қилади. Бу нарсаларни ҳар бирининг ҳақиқатини англаб етиш ва уларни бир – биридан аажратиб олиш ҳам осон иш эмас.Ушбу тўрт нарса ҳақида қисқача маълумот билиб олишимиз зарурий бир нарсадир.1. Қалб.Қалб лафзи икки хил маънода ишлатилади;Биринчиси, инсоннинг чап кўкрагига жойлашган, конус шаклидаги махсус жисм. Уни бизнинг тилимизда юрак дейилади. Тасаввуфда қалб дейилганда ўша аъзони кўзда тутилмайди.Иккинчиси, Роббоний, руҳоний ва латиф нарса бўлиб, унинг аввалги қалбга боғлиқлиги мавжуд. Уларнинг орасидаги алоқа худди сифатнинг сифатланган нарса билан бўлган алоқасига ўхшайди. Ана ўша латиф нарса инсонниннг ҳақиқатидир. Идрок, билим ва маърифат ўшандандир. Хитоб, итоб, иқоб ва талаб ҳам ўшангадир.Тасаввуфда қалб дейилганда мазкур латиф нарса англанади. У ҳақда сўз кетганида унинг сафати ва аҳволи ҳақидагина сўз кетади. Ҳақиқати ҳақида сўз кетмайди.2. Руҳ.Бу лафз ҳам худди қалб лафзи каби икки хил маънони ифода этади;Биринчиси, жисмоний қалб ичидаги латиф жисм бўлиб, асаблар орқали баданнинг барча тарафларига тарқалади. Табиблар руҳ ва унга боғлиқ нарсалар ҳақида сўз юритганларида айнан ана ўша руҳ ҳақида гапирган бўладилар.Мазкур руҳ билан тасаввуфнинг алоқаси йўқ. Тасаввуфда муолажа қилинадиган руҳ билувчи ва идрок қилувчи латиф шайъдир. Унинг ҳақиқатини Аллоҳдан ўзга билмайдир. Аллоҳ таолонинг Ўзи «Исро» сурасида: «Ва сендан руҳ ҳақида сўрарлар. Сен: «Руҳ Роббимнинг ишидир. Сизга жуда оз илм берилгандир», деб айт», деган (85 оят).Ушбу ояти каримада руҳ ҳақидаги саволга Аллоҳ таоло берган жавоб зикр қилинмоқда. Бу жавоб:«Руҳ Роббимнинг ишидир», дейишлик. Руҳ, унинг моҳияти ва унга тегишли бошқа нарсалар Аллоҳнинг иши, банданинг иши эмас. Банда қанчалик мақтанмасин, илми оздир.«Сизга жуда оз илм берилгандир».Инсоннинг ҳамма нарсаси чеклангандир. Жумладан, ақли, идроки ҳам маҳдуддир. У ақли, идроки доирасидаги ишлар ила шуғулланиб, ундан ташқаридаги нарсалар хусусида беҳуда бош қотирмаслиги керак. Булар қаторига руҳ масаласи ҳам киради. Ҳозиргача инсоннинг руҳ ҳақида бирор нарса билиш учун қилган барча ҳаракатлари беҳуда кетди. Руҳ ҳақида ҳеч нарса била олмади. Инсон руҳ ҳақида билган бирдан-бир нарса Аллоҳ юборган ваҳий, холос. 3. Нафс.Бу лафз ҳам бир неча маъноларда ишлатилади. Тасаввуфда нафс лафзи икки маънода ишлатилади.Биринчиси, инсондаги ғазаб ва шаҳват қувватини жамловчи маънодир. Ҳа, аҳли тасаввуф нафс деганда кўпроқ ёмон сифатларни ўзида жамловчи нарсани кўзда тутадилар. Шунинг учун ҳам уларнинг истилоҳида, нафсга қарши мужоҳада қилиш, уни синдириш кабилар тез – тез учраб туради. Бундоқ нафсни ўзига хос исми бўлиб уни «ан-Нафсул Амморатул Биссуъи» - ёмонликка амр қилувчи нафс деб аталади. Аллоҳ таоло «Юсуф» сурасида: «Ва ўз нафсимни оқламайман. Албатта, нафс, агар Роббим раҳм қилмаса, ёмонликка ундовчидир. Албатта, Роббим мағфиратли ва билгувчи зотдир», деди», деган (53 оят).Иккинчиси, аввал зикр қилинган инсондаги латиф жисм бўлиб, у инсоннинг жони ва ўзини англатади. У ҳолатга қараб турли васфларга эга бўлади.Гоҳида «Фажр» сурасида зикр қилинган васфда бўлиши мумкин.Аллоҳ таоло ўша сурада яна марҳамат қилиб: «Эй, хотиржам нафс! Роббингга сен Ундан, У сендан рози бўлган ҳолда қайт! Бас, бандаларим ичига киргин! Ва жаннатимга киргин!» деган (27-30 оятлар).Бундай нафс шаҳватлар ила курашда ғолиб бўлиб, сокинлик касб қилган нафсдир. Уни мутъмаинна – хотиржам нафс деб аталади.Гоҳида «Қиёмат» сурасида зикр қилинган васфда бўлиши мумкин.Ўша сурада Аллоҳ таоло марҳамат қилиб: «Ва маломатчи нафс билан қасам», деган (2 оят).«Маломатчи нафсдан» мурод тақводор мўмин кишининг нафсидир. Чунки у ўз эгасини доимо маломат қилиб (тергаб) туради. Гуноҳ иш қилса, «Нима учун гуноҳ қилдинг? Аллоҳдан қўрқмайсанми? Охиратда нима жавоб берасан?» деб маломат қилади. Савоб иш қилса, «Бу оз-ку, кўпроқ қилсанг бўлмайдими? Қанча кўп савоб иш қилсанг, ўзингга фойда-ку», деб маломат қилади. Тасаввуф мактабнинг машҳур намояндаси, Ислом оламида катта ҳурматга эга бўлган олим Имом Ҳасан Басрий, яхши одам доимо ўз нафсини маломат қилиб туради, фожир одам нафсини итоб қилмай юраверади, деганлар.4. Ақл.Бу лафз ҳам турли маъноларда ишлатиладиган лафзлардандир. Тасаввуфда ўша маънолардан иккитаси ишлатилади.Биринчиси, нарсаларнинг ҳақиқатини идрок қилиш бўлиб, илмнинг суратидан иборат бўлади.Иккинчиси, илмларни идрок этувчи билимдир.2. Биз ҳам сизларни яхши кўрамиз ва ҳақингизга дуо қиламиз.3. Ўзингизни танитиб, ушбу саҳифа мудири Абу Муслим билан алоқа боғланг. Ҳозир китобларимизни рус тилига таржима қилмоқдамиз. Эҳтимол ёрдамингиз керак бўлар. Агар таржима қилган нарсангиз бўлса, юборинг.


МУРОЖААТ ҚИЛИШНИ УНУТМАНГ! Шунингдек\nГлавная / Шунингдек / МУРОЖААТ ҚИЛИШНИ УНУТМАНГ!\nТуманда ҳайвонларнинг ўта хавфли юқумли касаллик-ларини четдан кириб келиши ва тарқалишини олдини олиш, эпизоотик барқарорликни таъминлаш ва амалга оширилаётган ишларни янада қониқарли ўтказиш масадида вилоят ҳокимининг жорий йил 12 февралдаги қарорига мувофиқ вилоятимизда, шу жумладан, туманимизда 15 февралдан 25 апрелгача “Долзарб 70 кунлик” тадбирининг эълон қилиниши янада мақсадга мувофиқдир.\nУшбу долзарб кунни уюш-қоқлик билан ўтказишни таъминлашда туманимиз аҳо-лисининг қишлоқ хўжалик ҳайвонлари, ит, мушук ва бошқа ҳайвонларини юқумли касалликларга қарши эмлатишларида фаол иштирок этишларини сўраймиз. Унутманг, қишлоқ хўжалик ва уй ҳайвонларининг соғлиги – аҳоли соғлигининг гаровидир.\nШунингдек, Хива ТТБ “Саломатлик маркази”, шаҳар ва туман санитария эпидемио-логия назорати марказлари “Долзарб 70 кунлик” тадбири ўтказилиши муносабати билан аҳолидан қутириш, геморрагик, оқ сил, камқонлик касалликларидан сақланишни огоҳлантиради. Агарда Сизнинг ит ва бошқа ҳайвонларингизда қутириш аломатлари сезилса, ёки Сизни тишласа, дарҳол ветеринария ҳамда даволаш-профилактика муассасаларига мурожаат қилинг!\nХива ТТБ “Саломатлик\nХива шаҳар ДСЭНМ шифокори.


ҲАВОГА СОВУРИЛАЁТГАН ПУЛЛАР\nЁхуд "Ниҳол экилдими? Экилди! Буёғи бизни қизиқтирмайди қабилида ишлашдан қачон воз кечамиз?\nСодда қилиб айтганда, "Қашқадарёйўлкўкалам" унитар корхонаси йўл бўйини кўкаламзорлаштириб, яшил майдонлар ташкил этади, манзарали дарахт ва бута кўчатларини экади. Шундан сўнг, вилоят автомобиль йўллари ҳудудий бошқармаси, шаҳар ёки туман ободонлаштириш бўлимлари ёки бошқа бирор алоқадор ташкилот уни сақлаш учун ўз балансига қабул қилиши керак. Аммо ҳеч қайси ташкилот бу масъулиятни ўз зиммасига олишни истамайди. Натижада экилган ниҳоллар эгасиз қолиб кетмоқда.\nСўнгги 10-15 йил давомида Қарши шаҳри том маънода йирик қурилиш майдонига айланди. Шаҳарда кўплаб турар жой мажмуалари, корхона ва ташкилотлар бинолари, ижтимоий объектлар, ишлаб чиқариш, савдо ва хизмат кўрсатиш шохобчалари бунёд этилмоқда. Йўл ва бошқа муҳандислик-коммуникация тармоқлари тубдан янгиланмоқда. Бир сўз билан айтганда, шу қисқа вақт мобайнида шаҳар қиёфаси таниб бўлмас даражада ўзгариб бораяпти.\nБу жуда яхши, албатта. Ёмон томони эса олиб борилган қурилиш-таъмирлаш ишлари баҳонасида шаҳарга кўрк, соя-салқинлик бағишлаб турган кўплаб дарахтлар кесиб ташланди. Натижада иссиқ минтақада жойлашган шаҳарда бугунгидек ёзнинг жазирама кунларида юриб бўлмай қолди. Одамларнинг ўша дарахтларни қумсаши, уларнинг кесилишига кескин норозилик билдиришининг боиси ҳам шундан.\nТўғри, ҳар йили кесилган дарахтлар ўрнига янги ниҳоллар экилаяпти, аммо уларнинг кўпи 2-3 йилга ҳам бормасдан қуриб кетмоқда. Бу ишнинг талаб даражасида ташкил этилмаётгани, шунча пулнинг ҳавога совурилаётгани билан эса ҳеч кимнинг иши йўқ, шекилли.\nМисол учун, Қарши шаҳридаги Жайҳун кўчасини олайлик. Деярли ҳар йили баҳорда шу йўлнинг икки томони бўйлаб ободонлаштириш ишлари олиб борилаётгани, янги ниҳоллар экиб чиқилаётганига гувоҳ бўламиз. Бу ишга юзлаб одамлар, ўнлаб махсус техника воситалари жалб этилади, миллиардлаб маблағ сарфланади, лекин ёзга етиб-етмай янги экилган яшил майсалар ўрнини бегона ўт қоплайди, дарахт кўчатларининг аксарияти қуриб қолади.\nБу йил ҳам худди шундай бўлди. Эрта баҳорда экилган бир неча минглаб кўчатларнинг аксарияти ёзга етмаган бўлса, қолганларининг ҳам саратондан омон чиқиши даргумон.\nХўш, бу ниҳолларнинг тақдири ҳеч кимни қизиқтирмас экан, уларни экишнинг кимга ва нима кераги бор эди? Ахир битта ниҳол кўкартиришнинг ўзи бўлмайди, уни эккандан сўнг доимий парваришлаш керак. Бу ишни зиммасига олган ташкилот борми? Бўлса, нега ўз ишини бажармаяпти?\nТаъкидлаш жоизки, бугунги кунда умумфойдаланувдаги автомобиль йўллари атрофида кўкаламзорлаштириш ва ободонлаштириш ишлари Президентнинг 2017 йилнинг 11 сентябрдаги "Автомобиль йўлларини кўкаламзорлаштириш ва архитектура-ландшафт жиҳатдан тузиш тизимини такомиллаштириш чора-тадбирлари тўғрисида"ги қарорига асосан Автомобиль йўллари давлат қўмитаси ҳузурида ташкил этилган "Ўзйўлкўкаламзорлаштириш" унитар корхонаси ва унинг ҳудудий бўлимлари томонидан бажарилмоқда.\nВилоятимизда бу ишни "Қашқадарёйўлкўкалам" унитар корхонаси амалга ошириб келмоқда. Корхона бош агрономи Шариф Абдуллаевнинг таъкидлашича, "Қашқадарёйўлкўкалам" унитар корхонасининг асосий вазифаси умумфойдаланувдаги автомобиль йўллари бўйида кўкаламзорлаштириш, йўлларнинг замонавий архитектура-бадиий тузилиши ҳамда ландшафт дизайнини ишлаб чиқиш ва амалга оширишдан иборат.\nСодда қилиб айтганда, мазкур корхона йўл бўйини кўкаламзорлаштириб, яшил майдонлар ташкил этади, манзарали дарахт ва бута кўчатларини экади. Шундан сўнг, вилоят автомобиль йўллари ҳудудий бошқармаси, шаҳар ёки туман ободонлаштириш бўлимлари ёки бошқа бирор алоқадор ташкилот уни сақлаш учун ўз балансига қабул қилиши керак. Аммо ҳеч қайси ташкилот бу масъулиятни ўз зиммасига олишни истамайди. Натижада экилган ниҳоллар эгасиз қолиб кетмоқда.\n- Биргина ўша Жайҳун кўчаси мисолида тушунтириб берадиган бўлсам, бизга шу йўлнинг икки томони бўйлаб 18 мингта дарахт ва бута кўчатларини экиш вазифаси топширилиб, маблағ ажратилган эди, - дейди Шариф Абдуллаев. - Жорий йил баҳорида шундан 10 минг 455 дона кўчатни экдик. Қисқа қилиб айтганда, ўз вазифамизни бажардик. Энди бирор ташкилот ишни биздан қабул қилиб олиши керак. Аммо мана шу жойда очиқлик бор. Ҳеч қайси ташкилот қабул қилиб олмайди. Шундай бўлгач, кўчатлар қуриб кетмаслиги учун мажбур бўлаяпмиз ўзимиз қўшимча куч ва маблағ сарфлаб уларни сақлаб туришга. Еттита "Исизу" русумли замонавий сув ташиш машиналаримиз бор. Улардан бутун вилоят ҳудудида йўл бўйларида экилган дарахтларни суғоришда фойдаланамиз. Иш ҳажми жуда катта. Ҳозир соат кечки 5 дан 12 га қадар ва 12 дан эрталабгача ишлайдиган иккита смена ташкил этганмиз. Одамларимиз тиним билмай ишлайди, ҳар куни қанчадан қанча маблағ сарфлаймиз шу кўчатларни сақлаб қолиш учун. Бироқ аслида бу бизнинг вазифамиз эмас.\nМутахассиснинг қўшимча қилишича, шунга қарамай жорий йилда вилоят бўйлаб автомобиль йўллари бўйига экилган қарийб 45 мингга яқин кўчат жуда катта меҳнат ва корхонанинг ўз ҳисобидан сарфлаётган маблағлари эвазига сақлаб турилибди, йўқотишлар кўп эмас.\nАйнан Жайҳун кўчасидаги ниҳолларнинг қуриб қолишига эса ҳудудда чучук сувнинг йўқлиги, суғориш учун шўр сувдан фойдаланилаётганлиги сабаб бўлмоқда. Аслида бу ерга кўчат экилишидан олдин Қарши шаҳар ободонлаштириш бошқармаси парлатиб суғориш имконини берадиган махсус тармоқ ўрнатган. Ниҳоллар ҳам шунга ишониб экилган. Лекин бошқарма бу тармоқни ишга тушириб бера олмаяпти. Натижада махсус машиналарда яқин атрофдаги зовурлардан шўр сув ташиб келтириб суғорилмоқда. Хуллас муаммо кўп.\nЭнг қизиғи, автомобиль йўллари бўйида экилган бу ниҳолларни сақлаш учун қабул қилиб оладиган, бу ишга маблағ ажратиб, уларни парваришлайдиган аниқ бир масъул ташкилот йўқ бўлгани ҳолда, дарахт экишга зўр берилмоқда. Бизнинг раҳбарларга тизимдаги бўшлиқни тўлдириш, муаммонинг сабабларини бартараф этишдан кўра, "Ниҳол экилдими, экилди, вазифа бажарилдими бажарилди", қабилида иш кўриш афзалдек гўё.\nМисол учун, вилоят автомобиль йўллари ҳудудий бошқармаси ҳам бу борада масъулиятни ўз зиммасига олишга шошилмаётганининг сабаби бор. Бошқарма матбуот котиби Дилмурод Узоқмуродовнинг таъкидлашича, бунинг учун қўшимча маблағ, техника ва ишчи кучи талаб этилади. Аммо айни пайтда бошқармада бундай имкониятлар йўқ.\nХўп, имконият йўқ бўлса, Автомобиль йўллари давлат қўмитаси нега бу ишга буюртма бераяпти? Нега бунинг учун маблағ ажратилаяпти? Бу давлат бюджети пуллари таъбир жоиз бўлса, тупроққа сочиб юборилаяпти, дегани эмасми?!\nОддий ҳисоб-китоб қилиб кўрайлик. Жорий йилда биргина Жайҳун кўчаси бўйига 10 минг 455 тўп дарахт ва бўта кўчатлари экилган. "Қашқадарёйўлкўкалам" унитар корхонаси масъул ходимларидан олган маълумотимизга кўра, ҳар бир кўчат ўртача 33 минг сўмдан харид қилинган экан. Бу биргина шу ҳудуд учун тахминан 345 миллион сўмга кўчат сотиб олинди деганидир. Ҳали бунга экиш харажатларини қўшсак, мазкур рақам тўққиз хоналидан ўн хоналига айланиши ҳеч гап эмас.\nЯна бир гап. Жайҳун кўчаси бўйида нафақат шу йилги, балки уч-тўрт йил олдин экилган ва ҳудуднинг иқлим шароитига мослашиб, анча бўй чўзиб қолган манзарали дарахтларнинг ҳам бир нечтаси шу йил қуриган. Қолганларида ҳам касалланиш аломатлари кўзга ташланаяпти.\nБиз бу ҳолатга ойдинлик киритиш, бир неча йилдан буён кўкариб турган дарахтларнинг дабдурустдан нега қуриб қолаётгани сабабини аниқлаш мақсадида Қарши шаҳар ҳокимлиги, шаҳар ободонлаштириш бошқармаси, вилоят автомобиль йўллари ҳудудий бошқармаси, вилоят "Йўллардан мунтазам фойдаланиш" унитар корхонаси ҳамда "Қашқадарёйўлкўкалам" унитар корхонаси масъул ходимларига мурожаат қилдик. Уларнинг барчаси бу дарахтларни парваришлаш зиммасида эмаслигини айтишди. Унда кимнинг зиммасида?!\nХуллас, бу саволга изоҳ берадиган аниқ бир масъулни топа олмагач, шу ерда истиқомат қилаётган аҳоли вакиллари фикрини тингладик. Уларнинг айтишича, 2020 йилда Президентнинг вилоятимизга ташрифига тайёргарлик жараёнида Жайҳун кўчаси бўйида ҳам жуда катта ҳажмдаги ободонлаштириш ишлари амалга оширилган.\n- Аввал дарахтлар экилган жой йўл бўйидаги пиёдалар йўлакчасидан анча паст эди, - деди биз суҳбатлашган кишилар. - Президент келади дейишгач, ана шу дарахтлар тагига машина-машина тупроқ тўкилиб, ер пиёдалар йўлакчаси билан тенглаштирилди. Усти текисланиб, "газон" экиб ташланди. Бу бир қарашда чиройли кўриниши мумкин, лекин дарахтлар танасининг бир қисми кўмилиб, томири жуда пастда қолиб кетди. Энди қанча сув қўйганингиз билан томирига етиб бормайди, танасининг тупроқ остида қолган қисмида эса чириш бошланади. Мана, битта-битта қурий бошлади. Бизнингча, қолганлари ҳам қуриб битса керак.\nБу одамлар айтаётган гап. Унинг қанчалик тўғри ёки нотўғрилиги ҳақидаги хулосани эса ўзингизга қолдирдик.


Меҳнат миграцияси агентлигининг собиқ раҳбарларига нисбатан суд ҳукми эълон қилинди – Газета.uz\nТашқи меҳнат миграцияси агентлигининг собиқ раҳбарлари қатор жиноятларда айбдор деб топилиб, узоқ муддатларга озодликдан маҳрум этилди.\n20 август 2019, 20:18 Жамият\n19 август куни жиноят ишлари бўйича Тошкент шаҳар судида Ташқи меҳнат миграцияси агентлигининг собиқ раҳбарларига нисбатан жиноят ишини кўриб чиқиш бўйича суд жараёни ниҳоясига етди ва суд ҳукми эълон қилинди. Бу ҳақда Ўзбекистон Олий суди матбуот хизмати раҳбари вазифасини бажарувчи Азиз Обидов «Газета.uz"га хабар қилди.\nМазкур жиноий иш жиноят ишлари бўйича Тошкент шаҳар суди судьяси Ориф Қличев раислигида ҳамда халқ маслаҳатчилари Х. Рихсиева ва Г. Қосимовадан иборат суд таркибида кўриб чиқилди.\nСудланувчилар — Равшан Ибрагимов (1966 й. т., Ташқи меҳнат миграцияси масалалари агентлигининг собиқ раҳбари), Улуғбек Назаров (1977 й. т., агентлик раҳбарининг собиқ ўринбосари), Алижон Абдуллаев (1983 й. т., агентликнинг собиқ бўлим бошлиғи) ва Озод Махсудов (1970 й. т., Жўнаб кетишдан олдинги мослаштириш ва ўқитиш марказининг собиқ директори).\nРавшан Ибрагимов Ўзбекистон Жиноят кодексининг 168-моддаси 4-қисми «а» банди, 28,211-моддаси 3-қисми «а», «б» бандлари ва 278−2-моддаси 2-қисми «в», «г» бандларида назарда тутилган жиноятларни содир этганликда айбли деб топилди. Унга Жиноят кодексининг 59-моддасига асосан узил-кесил ўташлик учун 3 йил муддатга мансабдорлик ва моддий жавобгарлик юклатилган лавозимларда ишлаш ҳуқуқидан маҳрум қилиб, 12 йил муддатга озодликдан маҳрум қилиш жазоси тайинланди. Тайинланган жазони умумий тартибли колонияларда ўташ белгиланди.\nУлуғбек Назаров Жиноят кодексининг 168-моддаси 4-қисми «а» банди ва 28,211-моддаси 3-қисми «а», «б» бандлари, 278−2-моддаси 2-қисми «в», «г» бандлари ва 243-моддасида назарда тутилган жиноятларни содир этганликда айбли деб топилди. Унга Жиноят кодексининг 59-моддасига асосан узил-кесил ўташлик учун 3 йил муддатга мансабдорлик ва моддий жавобгарлик юклатилган лавозимларда ишлаш ҳуқуқидан маҳрум қилиб, 12 йил муддатга озодликдан маҳрум қилиш жазоси тайинланди. Тайинланган жазони умумий тартибли колонияларда ўташ белгиланди.\nАлижон Абдуллаев Жиноят кодексининг 168-моддаси 4-қисми «а» банди, 28,211-моддаси 3-қисми «а», «б» бандлари, 278−2-моддаси 2-қисми «в», «г» бандлари ва 243-моддасида назарда тутилган жиноятларни содир этганликда айбли деб топилди. Унга Жиноят кодексининг 59-моддасига асосан узил-кесил ўташлик учун 3 йил муддатга мансабдорлик ва моддий жавобгарлик юклатилган лавозимларда ишлаш ҳуқуқидан маҳрум қилиб, 11 йил муддатга озодликдан маҳрум қилиш жазоси тайинланди. Тайинланган жазони умумий тартибли колонияларда ўташ белгиланди.\nОзод Махсудов Жиноят кодексининг 168-моддаси 4-қисми «а» банди, 28,211-моддаси 3-қисми «а», «б» бандлари ва 278−2-моддаси 2-қисми «в», «г» бандларида назарда тутилган жиноятларни содир этганликда айбли деб топилди. Унга Ўзбекистон Республикаси Жиноят кодексининг 59-моддасига асосан узил-кесил ўташлик учун 3 йил муддатга мансабдорлик ва моддий жавобгарлик юклатилган лавозимларда ишлаш ҳуқуқидан маҳрум қилиб, 11 йил муддатга озодликдан маҳрум қилиш жазоси тайинланди. Тайинланган жазони умумий тартибли колонияларда ўташ белгиланди.\nАгентликнинг собиқ раҳбарларига нисбаан жиноят иши 2018 йил ноябрида Бош прокуратура томонидан қўзғатилган эди.


ОЧЛ. “Локомотив” учун имконият сақлаб қолинди, “Ал Ваҳда” ғалаба қозонди\n12 март, 2018, 22:34\nБугун ОЧЛда 4-тур ўйинлари старт олди. Тошкентнинг “Локомотив” клуби ўз майдонида Қатарнинг “Ал Дуҳаил” жамоасини қабул қилди ва 1:2 ҳисобида мағлуб бўлди ва гуруҳ босқичидан чиқиш учун имкониятини кескин камайтириб юборди.\nБироқ гуруҳнинг иккинчи ўйинда БААнинг “Ал Ваҳда” жамоаси ўз уйида Эроннинг “Зоб Аҳан”ини қабул қилиб, 3:0 ҳисобида зафар қучди.\nУшбу ғалаба амалда “темирйўлчилар” учун плей-оффга чиқиш имкониятини сақлаб қолиш имконини берди. Фақатгина “Локо” футболчилари келгуси турларда максимал даражада ўйин кўрсатиб, ғалаба қозонишлари талаб этилади.\n“Ал Ваҳда” (БАА) – “Зоб Аҳан” (Эрон) 3:0 (1:0, 2:0)\nГоллар: Таглиабуэ (45), Батна (57), Муҳаммад Ал Акбари (65).


Набий (соллаллоҳу алайҳи ва саллам) пайғамбар қилиб юборилган кунда бут-санамларнинг ерга қулаб тушиши - Hidoyat.uz\nНабий (соллаллоҳу алайҳи ва саллам) пайғамбар қилиб юборилган кунда бут-санамларнинг ерга қулаб тушиши\nАсосий саҳифа Мақолалар Набий (соллаллоҳу алайҳи ва саллам) пайғамбар қилиб юборилган кунда бут-санамларнинг ерга қулаб тушиши\nЧоп этилди May 7, 2020 Набий (соллаллоҳу алайҳи ва саллам) пайғамбар қилиб юборилган кунда бут-санамларнинг ерга қулаб тушишиda fikr bildirishni o'chirish\n«Расулуллоҳ (соллаллоҳу алайҳи ва саллам) пайғамбар бўлган кунларида барча санамлар ерга қулаб тушди”, деди. Барча шайтонлар иблиснинг олдига келди. Шайтонлар иблисга: “Ерда нима бўлди, барча санамлар ерга қулаб тушди”, дейишди. Иблис уларга: “Бу нубувват. Ерга пайғамбар юборилди. Уни қишлоқлардан ахтаринглар”, деди. Шайтонлар ахтариб тополмаганларини айтишди. Шундан сўнг Иблиснинг ўзи ахтара бошлаган эди, унга Макка атрофидан қидириши нидо қилинди. Иблис ахтариб, Расулуллоҳ (соллаллоҳу алайҳи ва саллам)ни Маккада кўрди. У киши билан бирга Жаброил (алайҳиссалом) борлигини айтди ва: “Энди нима қиламиз?” деб сўради. Шайтонлар: “Унинг асҳобларига дунё шаҳватларини зийнатлаб кўрсатамиз ва дунёга бўлган муҳаббатини оширамиз”, дейишди. Иблис: “Ундай қилсаларинг, ҳеч нарса бўлмайди”, деди.\nЕвропа Иттифоқи Россия ва Хитойнинг Болқондаги таъсирига қарши туришга тайёр